open-index/open-wikipedia-markdown huggingface dataset:
ಐನೂ

**ಐನೂ:** ಜಪಾನಿನ ಒಂದು ಹಳೆಯ ಜನಾಂಗ. ಬಹುಶಃ ಹಿಂದೆ ಜಪಾನಿನ ಅನೇಕ ದ್ವೀಪಗಳಲ್ಲಿ ಹರಡಿದ್ದಿರಬಹುದಾದರೂ ಈಗ ಇವರು ಹಾಕ್ಕೈಡೋ, ಸ್ಯಾಕಲೀನ್, ಕೂರಿಲ್ ದ್ವೀಪಗಳಿಗೆ ಮಾತ್ರ ಸೀಮಿತರಾಗಿದ್ದಾರೆ. ಈಗಿವರ ಸಂಖ್ಯೆ ದಿನೇ ದಿನೇ ಕಡಿಮೆಯಾಗುತ್ತಿದೆ.

ನೆರೆಹೊರೆಯವರೊಂದಿಗೆ ವಿವಾಹಸಂಬಂಧ ಬೆಳೆಸದಿದ್ದರೆ ಇವರ ವಂಶವೇ ನಶಿಸಿ ಹೋಗಬಹುದು. ಇವರು ಒಂದಾನೊಂದು ಕಾಲದಲ್ಲಿ ಉತ್ತರ ಏಷ್ಯಾವನ್ನೆಲ್ಲ ಆವರಿಸಿಕೊಂಡಿದ್ದ ಕಾಕಸಾಯ್ಡರ ವಂಶಜರಿರಬಹುದು. ಆಸ್ಟ್ರೇಲಿಯ-ನ್ಯೂಜಿ಼ಲೆಂಡುಗಳ ಆಸ್ಟ್ರಲಾಯ್ಡರಿಗೂ ಇವರಿಗೂ ಸಾಮ್ಯವುಂಟೆಂದು ಕೆಲವು ವಿದ್ವಾಂಸರ ಮತ. 
## ಲಕ್ಷಣಗಳು
ಐನೂಗಳು ಕುಳ್ಳರು. ಇವರ ಮೈಮೇಲೆ ದಟ್ಟ ಕೂದಲು. ಇದುವರೆಗೆ ತಿಳಿದಿರುವ ಮಟ್ಟಿಗೆ ಬೇರೆ ಯಾವ ಮಾನವಗುಂಪಿಗೂ ಇಷ್ಟೊಂದು ದಟ್ಟ ಕೂದಲಿಲ್ಲ. ಇವರ ಅಕ್ಕಪಕ್ಕಗಳಲ್ಲಿರುವ ಮಂಗೋಲಾಯ್ಡರಿಗೆ ಮೈಮೇಲೆ ಕೂದಲು ಬಲು ಕಡಿಮೆ. 
## ಭಾಷೆ
ಐನೂಗಳ ಭಾಷೆಗೂ ಇತರ ಭಾಷೆಗಳಿಗೂ ಯಾವ ಹೋಲಿಕೆಯೂ ಕಾಣಿಸುವುದಿಲ್ಲ.
## ಧರ್ಮ
ಇವರ ಧರ್ಮ ಯುರೋಪ್ ಉತ್ತರ ಏಷ್ಯಾಗಳ ಪ್ರಾಚೀನ ಧರ್ಮಗಳೊಂದಿಗೆ ಹೋಲುವುದೆಂದು ಹೇಳಲಾಗಿದೆ. ಅನ್ನಾಮಿನ ಖಾ ಜನರ ರಕ್ತಗುಂಪು ಇವರದು. ಪ್ರಕೃತಿಯ ಆರಾಧನೆ, ಪಿತೃಪೂಜೆ, ಕರಡಿಯ ಬಲಿ-ಇವು ಇವರ ಕೆಲವು ಆಚಾರಗಳು. ಜಪಾನಿನ ಹೊಸ ಶಿಲಾಯುಗ ಸಂಸ್ಕೃತಿಯ ಜನರಿವರೆಂದು ಹೇಳಲು ಕೆಲವು ಆಧಾರಗಳಿವೆ. ಯುವ ಐನೂಗಳು ಜಪಾನೀ ಆಚಾರವಿಚಾರಗಳನ್ನು ತಮ್ಮ ಬಾಳಿನಲ್ಲಿ ಅಳವಡಿಸಿಕೊಳ್ಳುತ್ತಿದ್ದಾರೆ.
## ಕಸುಬು
ಕಡಲು ಬಳಿಯ ಪುಟ್ಟ ಹಳ್ಳಿಗಳಲ್ಲಿ ವಾಸಿಸುವ ಈ ಜನರ ಕಸಬು ಬೇಟೆ, ಮೀನುಗಾರಿಕೆ ಮುಂತಾದವು. ಈಚೆಗೆ ತೋಟಗಾರಿಕೆಯಲ್ಲೂ ಇವರು ನಿರತರಾಗಿದ್ದಾರೆ. ಗಂಡಸರು ಗಡ್ಡಧಾರಿಗಳು. ಹೆಂಗಸರು ಬಾಯ ಸುತ್ತ ಮೀಸೆಯೋಪಾದಿಯಲ್ಲಿ ಹಚ್ಚೆ ಹೊಯ್ಯಿಸಿಕೊಳ್ಳುತ್ತಾರೆ. ಮರದ ತೊಗಟೆ ಅಥವಾ ಪ್ರಾಣಿಯ ತೊಗಲು ಇವರ ಬಟ್ಟೆ. ಇದರ ಮೇಲೆ ಜ್ಯಾಮಿತಿಯ ಚಿತ್ತಾರ. 
## ಉಲ್ಲೇಖಗಳು
ವರ್ಗ:ಜನ

ವರ್ಗ:ಜಪಾನ್
ಐನೇ ಅಕ್ಬರಿ

]]
**ಐನೇ ಅಕ್ಬರಿ:** ಅಕ್ಬರನ ಆಸ್ಥಾನದಲ್ಲಿದ್ದ ಅಬುಲ್ ಫಜಲ್  ಪರ್ಷಿಯನ್ ಭಾಷೆಯಲ್ಲಿ ಬರೆದ ಅಕ್ಬರ್ನಾಮಾ ಎಂಬ ಬೃಹದ್ಗ್ರಂಥದ ಐದು ಭಾಗಗಳಲ್ಲಿ ಮೂರನೆಯದು-ಅತ್ಯಂತ ಪ್ರಸಿದ್ಧವಾದದ್ದು. ಸ್ವತಂತ್ರ ಕೃತಿ ಎಂದೂ ಹೇಳಬಹುದು. ಅಕ್ಬರನ ಪ್ರೇರಣೆ, ಪ್ರೋತ್ಸಾಹ ಮತ್ತು ಆಜ್ಞೆಗನುಗುಣವಾಗಿ ಐದು ಬಾರಿ ಪರಿಷ್ಕಾರಗೊಂಡು ಈ ಕೃತಿ ಹೊರಬಂತು. ಅಬುಲ್ ಫಜ಼ಲ್ ಇತರ ಗ್ರಂಥಗಳನ್ನು ಬರೆದಿರುವನಾದರೂ ಆತನ ಹೆಸರನ್ನು ಚಿರಸ್ಥಾಯಿಯಾಗಿ ಮಾಡಿದ್ದು ಈ ಗ್ರಂಥವೇ. ಅಬುಲ್ ಫಜ಼ಲನೇ ಉಲ್ಲೇಖಿಸಿರುವಂತೆ ಆತ ಪುಸ್ತಕ ಬರೆಯಲು ಕಾರಣವೆಂದರೆ ಮಹಾನ್ ಸಾಮ್ರಾಟನೊಬ್ಬನ ಸ್ಮೃತಿಯನ್ನು ರಕ್ಷಿಸಿಡುವುದು ಮತ್ತು ಜಿಜ್ಞಾಸುಗಳಿಗೆ ಒಳ್ಳೆಯ ಮಾರ್ಗದರ್ಶನ ನೀಡುವುದು. ಮೊಗಲರ ಕಾಲದ ಇಸ್ಲಾಮೀ ಪ್ರಪಂಚದಲ್ಲಿ ಇದಕ್ಕೆ ಸಾಕಷ್ಟು ಮರ್ಯಾದೆ ದೊರಕಿತ್ತು. ಆದರೆ ವಾರೆನ್ ಹೇಸ್ಟಿಂಗ್ಸನ ಕಾಲದಲ್ಲಿ ಗ್ಲೈಡ್ವಿನ್ ಇದರ ಭಾಗವೊಂದನ್ನು ಇಂಗ್ಲಿಷಿಗೆ ಅನುವಾದಿಸುವವರೆಗೆ ಐರೋಪ್ಯ ವಿದ್ವಾಂಸರ ಹಾಗೂ ಭಾರತೀಯರ ಗಮನ ಇದರತ್ತ ಹರಿದಿರಲೇ ಇಲ್ಲ. ಅನಂತರ ಬ್ಲ್ಯಾಕ್ಮನ್ (1873) ಮತ್ತು ಜ್ಯಾರಟ್ (1891; 1894) ಇದನ್ನು ಸಂಪುರ್ಣವಾಗಿ ಭಾಷಾಂತರಿಸಿದರು.

ಇದನ್ನು ಮುಗಿಸಲು ಅಬುಲ್ ಫಜ಼ಲನಿಗೆ ಏಳು ವರ್ಷಗಳು ಬೇಕಾದುವು. ಕೃತಿ ಸಂಪುರ್ಣಗೊಂಡಿದ್ದು 1598ರಲ್ಲಿ. ಮೊದಲನೆಯ ಭಾಗದಲ್ಲಿ ಸಾಮ್ರಾಟನ ಪ್ರಶಸ್ತಿ, ಅರಮನೆಗಳು ಮತ್ತು ದರಬಾರುಗಳ ವಿವರಣೆ ಇದೆ. ಎರಡನೆಯ ಭಾಗದಲ್ಲಿ ರಾಜ್ಯ ನೌಕರರು ಮತ್ತು ಸೈನಿಕರೇ ಅಲ್ಲದೆ ವಿವಾಹ ಮತ್ತು ಶೈಕ್ಷಣಿಕ ನಿಯಮಗಳು, ವಿವಿಧ ಮನೋರಂಜನೆಯ ಸಾಧನಗಳು ಮತ್ತು ರಾಜದರ್ಬಾರಿನ ಪ್ರಮುಖ ಆಶ್ರಿತರಾದ ಸಾಹಿತ್ಯಕಾರರು, ಸಂಗೀತಜ್ಞರುಗಳು ಮುಂತಾದ ವಿವರಣೆ ಇದೆ. ಮೂರನೆಯ ಭಾಗದಲ್ಲಿ ನ್ಯಾಯ ಮತ್ತು ನಿರ್ವಾಹಕ ವಿಭಾಗಗಳ ಕಾನೂನುಗಳು, ಕೃಷಿಶಾಸನದ ವಿವರಗಳು ಮತ್ತು ಹನ್ನೆರಡು ಸುಬಾಗಳ ವಿವರಗಳುಂಟು. ಹಿಂದೂಗಳ ಸಾಮಾಜಿಕ ಸ್ಥಿತಿಯ ಮತ್ತು ಅವರ ಧರ್ಮ ದರ್ಶನ ಸಂಸ್ಕೃತಿಗಳ, ವಿದೇಶೀ ಆಕ್ರಮಣಕಾರರ, ಪ್ರಮುಖ ವಿದೇಶೀ ಯಾತ್ರಿಕರ ಮತ್ತು ಮುಸಲ್ಮಾನ್ ಸಂತರ ವರ್ಣನೆಗಳನ್ನು ನಾಲ್ಕನೆಯ ಭಾಗ ಒಳಗೊಂಡಿದೆ. ಅಕ್ಬರನ ಸುಭಾಷಿತಗಳಿಗೆ ಐದನೆಯ ಭಾಗ ಮೀಸಲು. ಈ ರೀತಿಯಾಗಿ ಸಾಮ್ರಾಟ, ಸಾಮ್ರಾಜ್ಯ ಮತ್ತು ಪ್ರಜೆಗಳ ಬಗ್ಗೆ ಅನೇಕ ವಿವರಗಳನ್ನು ಒಳಗೊಂಡಿರುವ ಈ ಗ್ರಂಥದಲ್ಲಿ ಯುದ್ಧ, ರಾಜಕೀಯ ಮುಂತಾದವು ತುಂಬಿದ್ದರೂ ಪ್ರಜೆಗಳಿಗೂ ಸಾಕಷ್ಟು ಪ್ರಾಧಾನ್ಯವುಂಟು. ಹೀಗಾಗಿ ಇದನ್ನು ಆಧುನಿಕ ಭಾರತದ ಮೊದಲನೆಯ ಗೆಜೆಟಿಯರ್ಎಂದು ಹೇಳಬಹುದು. ಅಂದಿನ ಧಾರ್ಮಿಕ ಒತ್ತಡ ಮತ್ತು ಮತಾಂಧತೆಗಳನ್ನು ಮೀರಿ ನಿಂತು, ಹಿಂದೂ ಸಮಾಜ, ಧರ್ಮ ಮತ್ತು ದರ್ಶನಗಳನ್ನು ಪ್ರಗತಿಶೀಲವೂ ಉದಾರವೂ ಆದ ದೃಷ್ಟಿಯಲ್ಲಿ ವಿವರಿಸಿರುವುದರಿಂದ ಪುಸ್ತಕದ ಮೌಲ್ಯ ಹೆಚ್ಚಿದೆ.

ಗ್ರಂಥದಲ್ಲಿ ಬರುವ ಸಾಮ್ರಾಟನ ಪ್ರಶಸ್ತಿಗಳಲ್ಲಿ ಅತಿಶಯೋಕ್ತಿ ಇದೆಯೆಂದು ಕೆಲವು ವಿದ್ವಾಂಸರ ಅಭಿಪ್ರಾಯ. ಈ ಗ್ರಂಥವನ್ನು ಅಕ್ಬರನ ಕಾಲದ ರಾಜಕೀಯ ಆರ್ಥಿಕ ಹಾಗೂ ಸಾಮಾಜಿಕ ಜೀವನಗಳ ಕೋಶವೆನ್ನಬಹುದು. ಇತಿಹಾಸದಲ್ಲಿ ಅಕ್ಬರನ ಸ್ಥಾನವನ್ನು ನಿರ್ದೇಶಿಸುವಲ್ಲಿ ಇದರ ಪಾತ್ರ ಬಲು ಮುಖ್ಯ. 
## ಉಲ್ಲೇಖಗಳು
ವರ್ಗ:ಇತಿಹಾಸ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಮೊಘಲ್ ಸಾಮ್ರಾಜ್ಯ
ಚಿತ್ರಕಥೆ

[thumb| 1974 ರ ಚಲನಚಿತ್ರ *[ದ ಗಾಡ್‍ಫ಼ಾದರ್ ಪಾರ್ಟ್ ಟೂ (ಚಲನಚಿತ್ರ)|ದಿ ಗಾಡ್‌ಫಾದರ್ ಭಾಗ II* ರ ಚಿತ್ರಕಥೆ, ಇದನ್ನು ಫ್ರಾನ್ಸಿಸ್ ಫೋರ್ಡ್ ಕೊಪ್ಪೊಲಾ ಮತ್ತು ಮಾರಿಯೋ ಪೂಜೊ ಬರೆದಿದ್ದಾರೆ.]]

**ಚಿತ್ರಕಥೆ**, ಅಥವಾ **ಸ್ಕ್ರಿಪ್ಟ್**, ಚಿತ್ರಕಥೆಗಾರರಿಂದ ಚಲನಚಿತ್ರ, ದೂರದರ್ಶನ ಕಾರ್ಯಕ್ರಮ ಅಥವಾ ವಿಡಿಯೋ ಗೇಮ್ ಗಾಗಿ ನಿರ್ಮಿಸಲಾದ ಲಿಖಿತ ಕೃತಿಯಾಗಿದೆ. ದೂರದರ್ಶನಕ್ಕಾಗಿ ಬರೆದ ಚಿತ್ರಕಥೆಯನ್ನು *ಟೆಲಿಪ್ಲೇ* ಅಂತಲೂ ಕರೆಯುವರು. ಚಿತ್ರಕಥೆಗಳು ಮೂಲ ಕೃತಿಗಳಾಗಿರಬಹುದು ಅಥವಾ ಅಸ್ತಿತ್ವದಲ್ಲಿರುವ ಬರವಣಿಗೆಯ ತುಣುಕುಗಳಿಂದ ರೂಪಾಂತರಗೊಂಡಿರಬಹುದು. ಚಿತ್ರಕಥೆಯು ನಿರೂಪಣೆಯ ಒಂದು ರೂಪವಾಗಿದ್ದು, ಇದರಲ್ಲಿ ಪಾತ್ರಗಳ ಚಲನೆಗಳು, ಕ್ರಿಯೆಗಳು, ಅಭಿವ್ಯಕ್ತಿಗಳು ಮತ್ತು ಸಂಭಾಷಣೆಗಳನ್ನು ಸ್ಪಷ್ಟವಾಗಿ ವಿವರಿಸಲಾಗುತ್ತದೆ. ದೃಶ್ಯ ರೂಪದ ಅಥವಾ ಸಿನಿಮಾಟೋಗ್ರಾಫಿಕ್ ಸೂಚನೆಗಳನ್ನು ನೀಡಬಹುದು, ಜೊತೆಗೆ ದೃಶ್ಯ ವಿವರಣೆಗಳನ್ನೂ, ದೃಶ್ಯ ಬದಲಾವಣೆಗಳನ್ನೂ ಸೂಚಿಸಬಹುದು.

## ಇತಿಹಾಸ 
ಆರಂಭಿಕ ಮೂಕಿ ಚಿತ್ರಗಳ ಯುಗದಲ್ಲಿ, ೨೦ ನೇ ಶತಮಾನದ ಆರಂಭಕ್ಕೂ ಮುನ್ನ, ಯುನೈಟೆಡ್ ಸ್ಟೇಟ್ಸ್‌ನಲ್ಲಿ ಚಲನಚಿತ್ರಗಳ "ಸ್ಕ್ರಿಪ್ಟ್‌ಗಳು", ಸಾಮಾನ್ಯವಾಗಿ ಚಲನಚಿತ್ರದ ಸಾರಾಂಶವಾಗಿದ್ದವು ಮತ್ತು ಕೆಲವೊಮ್ಮೆ ಒಂದು ವಾಕ್ಯದಷ್ಟು ಚಿಕ್ಕದಾಗಿದ್ದವು. ಚಲನಚಿತ್ರಗಳು ಬೆಳೆದಂತೆ, ಚಲನಚಿತ್ರ **ಸನ್ನಿವೇಶಗಳನ್ನು**   ನಿರೂಪಣೆಗೆ ಸುಸಂಬದ್ಧತೆ ಒದಗಿಸಲು ಸೇರಿಸಲಾಯಿತು. ಸ್ಟ್ಯಾಂಡರ್ಡ್ ಫಾಂಟ್ 12 ಪಾಯಿಂಟ್, 10 ಪಿಚ್ ಕೊರಿಯರ್ ಟೈಪ್‌ಫೇಸ್ ಆಗಿದೆ. ಕನಿಷ್ಠ ಒಂದು ಇಂಚಿನ ಅಗಲವಾದ ಮಾರ್ಜಿನ್ ಬಳಸಲಾಗುತ್ತದೆ (ಸಾಮಾನ್ಯವಾಗಿ ಹೋಲ್ ಪಂಚ್‌ಗಳನ್ನು ಸರಿಹೊಂದಿಸಲು ಎಡಕ್ಕೆ ದೊಡ್ಡದಾಗಿರುತ್ತದೆ).

ಪ್ರಮುಖ ಅಂಶಗಳೆಂದರೆ ಕ್ರಿಯೆ (ಕೆಲವೊಮ್ಮೆ "ಪರದೆ ನಿರ್ದೇಶನ" ಎಂದೂ ಕರೆಯುತ್ತಾರೆ) ಮತ್ತು ಸಂಭಾಷಣೆ. ಕ್ರಿಯೆಯನ್ನು "ವರ್ತಮಾನ ಕಾಲದಲ್ಲಿ" ಬರೆಯಲಾಗುತ್ತದೆ. ಸಂಭಾಷಣೆಯು ಪಾತ್ರಗಳು ಮಾತನಾಡುವ ಪದಗಳನ್ನು ಒಳಗೊಂಡಿರುತ್ತದೆ ಮತ್ತು ಮಧ್ಯದ ಅಂಕಣದಲ್ಲಿ ಬರೆಯಲಾಗುತ್ತದೆ.

ಚಿತ್ರಕಥೆಗೂ ನಾಟಕಕ್ಕೂ ಇರುವ ಮುಖ್ಯ ವ್ಯತ್ಯಾಸ: *ಸ್ಲಗ್ ಲೈನ್‌ಗಳ* ಬಳಕೆ. *ಸ್ಲಗ್ ಲೈನ್* ಅನ್ನು *ಮಾಸ್ಟರ್ ಸೀನ್ ಹೆಡಿಂಗ್* ಎಂದೂ ಕರೆಯುತ್ತಾರೆ. ಇದು ಪ್ರತಿ ದೃಶ್ಯದ ಪ್ರಾರಂಭದಲ್ಲಿರುತ್ತದೆ ಮತ್ತು ಸಾಮಾನ್ಯವಾಗಿ ಈ 3 ಮಾಹಿತಿ-ತುಣುಕುಗಳನ್ನು ಹೊಂದಿರುತ್ತದೆ: ದೃಶ್ಯವನ್ನು ಒಳಗೆ ಅಥವಾ ಹೊರಗೆ ಹೊಂದಿಸಲಾಗಿದೆಯೇ (INT. ಅಥವಾ EXT.; ಆಂತರಿಕ ಅಥವಾ ಬಾಹ್ಯ), ನಿರ್ದಿಷ್ಟ ಸ್ಥಳ, ಮತ್ತು ದಿನದ ಸಮಯ. ಪ್ರತಿ ಸ್ಲಗ್ ಲೈನ್ ಹೊಸ ದೃಶ್ಯವನ್ನು ಪ್ರಾರಂಭಿಸುತ್ತದೆ. " ಶೂಟಿಂಗ್ ಸ್ಕ್ರಿಪ್ಟ್ " ನಲ್ಲಿ ಸುಲಭವಾಗಿ ಉಲ್ಲೇಖಿಸಲು  ಸ್ಲಗ್ ಲೈನ್‌ಗಳನ್ನು ಸಂಖ್ಯೆ ಮಾಡಲಾಗುತ್ತದೆ.

## ಚಿತ್ರಕಥೆ ತಂತ್ರಾಂಶ 
ಕಟ್ಟುನಿಟ್ಟಾದ ಫಾರ್ಮ್ಯಾಟಿಂಗ್ ಸಂಪ್ರದಾಯಗಳನ್ನು ಅನುಸರಿಸಲು ಚಿತ್ರಕಥೆಗಾರರಿಗೆ ಸಹಾಯ ಮಾಡಲು ವಿವಿಧ ಚಿತ್ರಕಥಾ ಸಾಫ್ಟ್‌ವೇರ್ ಪ್ಯಾಕೇಜ್‌ಗಳು ಲಭ್ಯ. ವಿವರವಾದ ಕಂಪ್ಯೂಟರ್ ಪ್ರೋಗ್ರಾಂಗಳನ್ನು ನಿರ್ದಿಷ್ಟವಾಗಿ ಚಿತ್ರಕಥೆ, ಟೆಲಿಪ್ಲೇ ಮತ್ತು ರಂಗ ನಾಟಕಗಳನ್ನು ಫಾರ್ಮ್ಯಾಟ್ ಮಾಡಲು ರೂಪಿಸಲಾಗಿದೆ. ಅಂತಹ ಪ್ಯಾಕೇಜುಗಳಲ್ಲಿ ಬಿಪಿಸಿ-ಸ್ಕ್ರೀನ್ ಪ್ಲೇ, ಫೇಡ್ ಇನ್, ಫೈನಲ್ ಡ್ರಾಫ್ಟ್, ಫೈವ್ ಸ್ಪ್ರಾಕೆಟ್ಸ್, ಮಾಂಟೇಜ್ ಮುಂತಾದ ತಂತ್ರಾಂಶಗಳಿವೆ.ಈ ಸಾಫ್ಟ್‌ವೇರ್ ಗಳು ವೆಬ್ ಅಪ್ಲಿಕೇಶನ್‌ಗಳಾಗಿಯೂ ಲಭ್ಯ. ಉದಾಹರಣೆಗೆ ಫೇಡ್ ಇನ್ ಮೊಬೈಲ್ ಸ್ಕ್ರಿಪ್ಟ್‌ಗಳು ಪ್ರೊ ಮತ್ತು ಸ್ಟುಡಿಯೋ ಬೈಂಡರ್, ಮತ್ತು ರೈಟರ್‌ಡ್ಯುಯೆಟ್. ಇದು ಮೊಬೈಲ್ ಅಪ್ಲಿಕೇಶನ್ ಮತ್ತು ವೆಬ್‌ಸೈಟ್‌ ರೂಪದಲ್ಲಿ ಲಭ್ಯವಿದೆ.

ಮೊದಲ ಸ್ಕ್ರೀನ್‌ರೈಟಿಂಗ್ ಸಾಫ್ಟ್‌ವೇರ್ ಸ್ಮಾರ್ಟ್‌ಕೀ. ಇದು ಇಂದಿನ ವರ್ಡ್ ಪ್ರೊಸೆಸಿಂಗ್ ಪ್ರೋಗ್ರಾಂಗಳಾದ ವರ್ಡ್‌ಸ್ಟಾರ್, ವರ್ಡ್‌ಪರ್ಫೆಕ್ಟ್ ಮತ್ತು ಮೈಕ್ರೋಸಾಫ್ಟ್ ವರ್ಡ್‌ಗಳಿಗೆ ಆದೇಶಗಳ ಸ್ಟ್ರಿಂಗ್‌ಗಳನ್ನು ಕಳುಹಿಸುವ ಮ್ಯಾಕ್ರೋ ಪ್ರೋಗ್ರಾಂ ಆಗಿದೆ. ಇದು 1982 ರಿಂದ 1987 ರವರೆಗೆ ಜನಪ್ರಿಯವಾಗಿತ್ತು. ಅದರ ನಂತರ ವರ್ಡ್ ಪ್ರೊಸೆಸಿಂಗ್ ಪ್ರೋಗ್ರಾಂಗಳು ತಮ್ಮದೇ ಆದ ಮ್ಯಾಕ್ರೋ ವೈಶಿಷ್ಟ್ಯಗಳನ್ನು ಆರಂಭಿಸಿದವು.

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
*  (ಎಂಎಂಎಂ) ವಿಕಿಬುಕ್‌ನಿಂದ , ವಿಶೇಷವಾಗಿ .
* ಅಮೇರಿಕನ್ ಚಿತ್ರಕಥೆಗಾರರ ಸಂಘ

ವರ್ಗ:ಚಿತ್ರರಂಗ
ವರ್ಗ:ಚಲನಚಿತ್ರ
ವರ್ಗ:ಕಿರುತೆರೆ
ವರ್ಗ:ಕಿರುತೆರೆ ಧಾರಾವಾಹಿಗಳು
ವರ್ಗ:ಚಲನಚಿತ್ರ ನಿರ್ಮಾಣ
೨೦೨೪ ರ ರಿಯಾಸಿ ಧಾಳಿ

**2024 ರ ರಿಯಾಸಿ ದಾಳಿಯು** ಇದು ಹಿಂದೂ ಯಾತ್ರಿಕರ ಮೇಲೆ  ಭಯೋತ್ಪಾದಕರ ದಾಳಿಯಾಗಿದ್ದು,  9 ಜೂನ್ 2024 ರಂದು ಸಂಭವಿಸಿದೆ, ಭಯೋತ್ಪಾದಕರು ಹಿಂದೂ ಯಾತ್ರಿಕರು ಶಿವ ಖೋರಿ ಗುಹೆಯಿಂದ ಕತ್ರಾ, ರಿಯಾಸಿಗೆ ಬಸ್ಸಿನಲ್ಲಿ ಸಾಗಿತಿದ್ದಾಗ ಹೊಂಚು ಹಾಕಿ, ಸಂಚು ಮಾಡಿ ದಾಳಿ ಮಾಡೆದರು.  ದಾಳಿಯಲ್ಲಿ ಬಸ್ಸು ಅಪಘಾತಕ್ಕೆ ಕಾರಣವಾಯಿತು. ದಾಳಿಯಲ್ಲಿ ಒಂಬತ್ತು ಜನರು ಸಾವನ್ನಪ್ಪಿದ್ದಾರೆ ಎಂದು ದೃಢಪಡಿಸಲಾಗಿದೆ ಮತ್ತು ಹೆಚ್ಚುವರಿ 33 ಮಂದಿ ಗಾಯಗೊಂಡಿದ್ದಾರೆ. 

## ದಾಳಿ 
9 ಜೂನ್ 2024 ರಂದು ಸರಿಸುಮಾರು ಬೆ 6:15 ಕ್ಕೆ, ತೆರ್ಯಾತ್ ಗ್ರಾಮದಲ್ಲಿ ಹಿಂದೂ ಯಾತ್ರಿಕರನ್ನು ಕರೆದೊಯ್ಯುತ್ತಿದ್ದ 53 ಆಸನಗಳ ಪ್ರಯಾಣಿಕ ಬಸ್ಸಿನ ಮೇಲೆ ಬಂದೂಕುಗಳಿಂದ ಶಸ್ತ್ರಸಜ್ಜಿತವಾದ ಉಗ್ರಗಾಮಿಗಳು 25 ರಿಂದ 30 ಗುಂಡುಗಳನ್ನು ಮನಬಂದಂತೆ ಹಾರಿಸಿದರು. ಚಾಲಕ ಗುಂಡೇಟಿನಿಂದ ಗಯಗೊಂಡಾಗ ಬಸ್ಸು ನಿಯಂತ್ರಣ ಕಳೆದುಕೊಂಡು ಕಮರಿಗೆ ಜಾರಿತು.  ಒಂದು ಮಗು ಸೇರಿದಂತೆ ಒಂಬತ್ತು ಜನರು ಸಾವನ್ನಪ್ಪಿದ್ದಾರೆ ಮತ್ತು 33 ಜನರು ಗಾಯಗೊಂಡಿದ್ದಾರೆ.   ಹಲವಾರು ಯಾತ್ರಿಗಳಿಗೆ ಗುಂಡೇಟಿನ ಗಾಯಗಳಾಗಿದ್ದು, ಸ್ಥಳದಲ್ಲಿ ಖಾಲಿ ಕ್ಯಾರ್ಟ್ರಿಜ್ಗಳನ್ನು ವಶಪಡಿಸಿಕೊಳ್ಳಲಾಗಿದೆ.   ಯಾವುದೇ ಗುಂಪು ದಾಳಿಯ ಜವಾಬ್ದಾರಿಯನ್ನು ವಹಿಸಿಕೂಂಡಿಲ್ಲ.  ಆದಾಗ್ಯೂ ಜಮ್ಮು ಮತ್ತು ಕಾಶ್ಮೀರದಲ್ಲಿ ಭಯೋತ್ಪಾದನಾ ಅಭಿಯಾನಗಳನ್ನು ನಡೆಸುವ ಇಸ್ಲಾಮಿಕ್ ಉಗ್ರಗಾಮಿಗಳು ಹಿಂದೂಗಳ ವಿರುದ್ಧ ನಡೆಸಿದ್ದಾರೆ ಎಂದು ಸ್ಥಳೀಯ ಪೊಲೀಸರು ಶಂಕಿಸಿದ್ದಾರೆ. 

ದಾಳಿಯ ನಂತರ ಶೋಧ ಮತ್ತು ರಕ್ಷಣಾ ಕಾರ್ಯಾಚರಣೆಯನ್ನು ನಡೆಸಲಾಯಿತು. ಈ ಸಮಯದಲ್ಲಿ ಭದ್ರತಾ ಸಿಬ್ಬಂದಿ ಮತ್ತು ಮಿಲಿಟರಿ ಹೆಲಿಕಾಪ್ಟರ್ ಅನ್ನು ಸಹಾಯಕ್ಕೆ ರವಾನಿಸಲಾಯಿತು.   ಬದುಕುಳಿದವರಿಗೆ ಹತ್ತಿರದ ಆಸ್ಪತ್ರೆಗಳಲ್ಲಿ ಚಿಕಿತ್ಸೆ ನೀಡಲಾಗಿದ್ದು, ಪೊಲೀಸರು ದಾಳಿಕೋರರಿಗಾಗಿ ಶೋಧ ಆರಂಭಿಸಿದ್ದಾರೆ. 

## ಸಹ ನೋಡಿ 
* 2017 ಅಮರನಾಥ ಯಾತ್ರೆ ದಾಳಿ
* 2023 ರಜೌರಿ ದಾಳಿಗಳು
* ಭಾರತದಲ್ಲಿ ಭಯೋತ್ಪಾದಕ ಘಟನೆಗಳ ಪಟ್ಟಿ

## ಉಲ್ಲೇಖಗಳು 
ವರ್ಗ:ಜಮ್ಮು ಮತ್ತು ಕಾಶ್ಮೀರದಲ್ಲಿ ಭಯೋತ್ಪಾದನೆ
ವರ್ಗ:ಹಿಂದೂಗಳ ಯಾತ್ರಾ ಸ್ಥಳಗಳು
ವರ್ಗ:ಇಸ್ಲಾಂ
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ದೇಬಾಲ್ ಮುತ್ತಿಗೆ

**ದೇಬಲ್‌ನ ಮುತ್ತಿಗೆ** ಎಂದೂ ಕರೆಯಲ್ಪಡುವ **ದೇಬಲ್‌ನ** ಮುತ್ತಿಗೆಯು 711  ಸಿ.ಇ ಯ ಶರತ್ಕಾಲದಲ್ಲಿ ನಡೆಯಿತು, ಇದರಲ್ಲಿ ಮುಹಮ್ಮದ್ ಇಬ್ನ್ ಅಲ್-ಖಾಸಿಮ್ ನೇತೃತ್ವದ ಉಮಯ್ಯದ್ ಪಡೆಗಳು ರಾಜ ದಾಹಿರ್ ಆಳ್ವಿಕೆ ನಡೆಸುತ್ತಿದ್ದ ಸಿಂದ್ ಪ್ರಾಂತ್ಯದ ನಗರವಾದ ದೇಬಲ್ ಅನ್ನು ಮುತ್ತಿಗೆ ಹಾಕಿದವು. ಉಮಯ್ಯದ್‌ಗಳು ಇರಾಕ್‌ನ ಗವರ್ನರ್ ಅಲ್-ಹಜ್ಜಾಜ್‌ನ ಆದೇಶದಂತೆ ಕೋಟೆಯ ನಿವಾಸಿಗಳನ್ನು ಸೋಲಿಸಿ ಅದನ್ನು ವಶಪಡಿಸಿಕೊಂಡರು.

## ಮುತ್ತಿಗೆ 
ಸಿ.ಇ. 711 ರಲ್ಲಿ ಮುಹಮ್ಮದ್ ಇಬ್ನ್ ಖಾಸಿಮ್ 6,000 ಸಿರಿಯನ್ ಅಶ್ವಸೈನ್ಯ ಮತ್ತು 3,000 ಒಂಟೆಗಳೊಂದಿಗೆ ಉತ್ತಮ ತರಬೇತಿ ಪಡೆದ ಅರಬ್ ಸೈನಿಕರೊಂದಿಗೆ ದೇಬಾಲ್ ವಶಪಡೆಯಲು ಸರ್ವಸನ್ನದ್ದನಾಗಿ ಹೊರಟನು.  ದಾಹಿರ್ ಕೋಟೆಯನ್ನು ರಾಜ ದಾಹಿರ್ ರವರ ಸೋದರಳಿಯನು, 4,000 ರಜಪೂತರು ಮತ್ತು 3,000 ಬ್ರಾಹ್ಮಣರಿಂದ ರಕ್ಷಿಸುತ್ತಿದ್ದನು .  ಕಾಸಿಮ್‌ನ ಮಗನಾದ ಮುಹಮದ್, ಅರ್ಮೈಲ್‌ನಿಂದ ಹೊರಟು, ಶುಕ್ರವಾರದಂದು ದಾಬಲ್‌ಗೆ ಬಂದನು.  ಅಲ್ಲಿಗೆ ಹಡಗುಗಳಿಂದ ಬಂದ ಅವನ ಸೈನಿಕರು, ಶಸ್ತ್ರಾಸ್ತ್ರಗಳು ಮತ್ತು ಯುದ್ಧೋಚಿತ ಯಂತ್ರಗಳನ್ನು ಖರೀದಿಸಿದರು. ಅವನು ಒಂದು ರಕ್ಷಣಾಗುಂಡಿಗಳನ್ನು ಅಗೆಸಿದನು.  ಪ್ರತಿ ಯೋಧರ ತಂಡವನ್ನು ಅದರ ಅಡಿಯಲ್ಲಿ ಜೋಡಿಸಲಾಯಿತು ಮತ್ತು ಕವಣೆಯಂತ್ರವನ್ನು ಸರಿಪಡಿಸಲಾಯಿತು, ಇದನ್ನು "*ವಧುವಣಗಿತ್ತಿ* " ಎಂದು ಕರೆಯಲಾಯಿತು.  ಇದರ ಕೆಲಸ ಮಾಡಲು ಐದು ನೂರು ಜನರು ಬೇಕಾಗುತ್ತಾರೆ. ದೇಬಲ್‌ನಲ್ಲಿ ಉದ್ದನೆಯ ಕಂಬದಿಂದ ಆರೋಹಿಸಲಾದ ಎತ್ತರದ ದೇವಾಲಯದ ಗೊಪುರವಿತ್ತು (ಬುಡ್) ಮತ್ತು ಕಂಬದ ಮೇಲೆ ಕೆಂಪು ಧ್ವಜವನ್ನು ಹಾರಿಸಲಾಗಿತ್ತು. ಗಾಳಿ ಬೀಸಿದಾಗ ಅದು ನಗರದ ಮೇಲೆ ಹಾರಡುತಿತ್ತು. ಇದು ಒಂದು ಎತ್ತರದ ಸ್ತಂಭವಾಗಿದ್ದು, ಅದರ ಕೆಳಗೆ ವಿಗ್ರಹಗಳನ್ನು ಇಡಲಾಗುತಿತ್ತು. ಭಾರತೀಯರು ಸಾಮಾನ್ಯವಾಗಿ ತಮ್ಮ ಆರಾಧನೆಗೆ ಸಂಬಂಧಿಸಿದ ಯಾವುದಾದರೂ ಅಥವಾ ಅವರ ಆರಾಧನೆಯ ವಸ್ತುವಿಗೆ ಬುಡ್ ಹೆಸರನ್ನು ನೀಡುತ್ತಾರೆ. ಆದ್ದರಿಂದ, ವಿಗ್ರಹವನ್ನು ಬುಡ್ ಎಂದು ಕರೆಯಲಾಗುತ್ತದೆ.

ಉಮಯ್ಯದ್ ಪಡೆಗಳು ಕೋಟೆಯ ಹೊರಗೆ 7 ದಿನಗಳ ಕಾಲ ದಾಳಿ ಮಾಡಲು ಅನುಮತಿ ಪತ್ರಕ್ಕಾಗಿ ಕಾಯುತ್ತಿದ್ದವು. ಎಂಟನೇ ದಿನ, ಮುಹಮ್ಮದ್ ಇಬ್ನ್ ಖಾಸಿಮ್ ಅಲ್-ಹಜ್ಜಾಜ್ ಅವರಿಂದ ಪತ್ರವನ್ನು ಸ್ವೀಕರಿಸಿದನು. ನಂತರದ ಪತ್ರವ್ಯವಹಾರದಲ್ಲಿ, ಮುಹಮ್ಮದ್ ಅವರು ಅಲ್-ಹಜ್ಜಾಜ್ಗೆ ಅವರು ಏನು ಮಾಡಿದ್ದಾರೆಂದು ತಿಳಿಸಿದ್ದಾನೆ ಮತ್ತು  ಭವಿಷ್ಯದ ಬಗ್ಗೆ ಸಲಹೆಯನ್ನು ಕೇಳುತಿದ್ದರು.   ಮೂರು ದಿನಕ್ಕೊಮ್ಮೆ ಪತ್ರ ಬರೆಯುತ್ತಿದ್ದರು.  ಒಂದು ದಿನದ ಪತ್ರದಲ್ಲಿ ಇವರಿಗೆ ಸಿಕ್ಕ ಉತ್ತರ:- " ಕವಣೆಯಂತ್ರವನ್ನು *ಸರಿಪಡಿಸಿ,ಅದರ ಪಾದವನ್ನು ಕಡಿಮೆ ಮಾಡಿ ಅದನ್ನು ಪೂರ್ವದಲ್ಲಿ ಇರಿಸಿ; ನಂತರ ನೀವು ಕವಣೆಯಂತ್ರದ ಸಾರಥಿಯನ್ನು ಕರೆದು, ಧ್ವಜದ ದಂಡವನ್ನು ಗುರಿಮಾಡಲು ಹೇಳಿ.* " *ಎಂಬ ವಿವರಣೆ ಸಿಕ್ಕಿತ್ತು*.  ಈ ಯೊಜನೆಯಂತೆ  ಅವರು ಧ್ವಜಸ್ತಂಭವನ್ನು ಉರುಳಿಸಿದರು ಹಾಗು ಅದು ಮುರಿದುಹೋಯಿತು; ಇದರಿಂದ ನಾಸ್ತಿಕರು ತುಂಬಾ ಭಯಪೀಡಿತರಾದರು. ದಾಬೆಲ್ ಉಳಿಸುವುದಕ್ಕಾಗಿ ಯುದ್ಧಕ್ಕೆ ಮುಂದಾದರು, ಆಕ್ರಮಣಕಾರಿಗಲು ಏಣಿಗಳಿಂದ ಗೋಡೆಯನ್ನು ಏರಿದರು. ಶಿಖರವನ್ನು ಮೊದಲು ದ್ವಂಸಮಾಡಿದವನು ಮುರಾದ್ ಬುಡಕಟ್ಟಿನ ಕೂಫಾದ ವ್ಯಕ್ತಿ. ನಂತರ ಪಟ್ಟಣವನ್ನು ವಶಪಡಿಸಿಕೊಳ್ಳಲಾಯಿತು ಮತ್ತು ಮೂರು ದಿನಗಳ ಕಾಲ ಹತ್ಯಾಕಾಂಡವನ್ನು ಮಾಡಲಾಯಿತು..     

## ನಂತರದ ಪರಿಣಾಮ 
ರಾಜಾ ದಾಹಿರ್ ನೇಮಿಸಿದ ಪಟ್ಟಣದ ಗವರ್ನರ್ ಓಡಿಹೋದನು.  ಮುಸುಲ್ಮನ್ನರು ಈ ಸ್ಥಳವನ್ನು ಮಸೀದಿಯನ್ನಗಿಸಿ ನಿರ್ಮಿಸಿದನು.  ನಾಲ್ಕು ಸಾವಿರ ಮುಸಲ್ಮಾನ್‌ರೂಂದಿಗೆ ಈ ಸ್ಥಳವನ್ನು ಸೇನಾನೆಲೆ ಮಾಡಿದನು. ಸಿಂಧ್‌ನ ಗವರ್ನರ್ ಆಗಿದ್ದ 'ಇಶಾಕ್ ಅಜ್ ಜಬ್ಬಿ ಅವರ ಮಗ ಅಂಬಿಸ್ಸಾ' ದೇವಾಲಯದ ಮಿನಾರ್‌ನ ಮೇಲಿನ ಭಾಗವನ್ನು ಕೆಡವಿ ಅದನ್ನು ಜೈಲಾಗಿ ಪರಿವರ್ತಿಸಿದನು. ಅದೇ ಸಮಯದಲ್ಲಿ, ಅವರು ಮಿನಾರೆಟ್ನ ಕಲ್ಲುಗಳಿಂದ ಪಾಳುಬಿದ್ದ ಪಟ್ಟಣವನ್ನು ದುರಸ್ತಿ ಮಾಡಲು ಪ್ರಾರಂಭಿಸಿದರು; ಆದರೆ ಅವನು ತನ್ನ ಕಾರ್ಯ ಪೂರ್ಣಗೊಳಿಸುವ ಮೊದಲು, ಅವನನ್ನು ವರ್ಗಾವಣೆ ಮಾಡಲ್ಪಟ್ಟನು.  ತದನಂತರ ಅಬಿ ಖಾಲಿದ್-ಅಲ್ ಮರುರುಜಿಯ ಮಗನಾದ ಹರುನ್‌ ಉತ್ತರಾಧಿಕಾರಿಯಾದನು ಮತ್ತು ಅವನು ಅಲ್ಲಿಯೇ ಕೊಲ್ಲಲ್ಪಟ್ಟನು .

ವರ್ಗ:ಮುಸ್ಲಿಂ ಆಡಳಿತಗಾರರು
ವರ್ಗ:ಇಸ್ಲಾಂ ಧರ್ಮ ಮತಾಂತರ
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ಭಾರತೀಯ ಉಪಖಂಡದಲ್ಲಿ ಮುಸ್ಲಿಮರು

## ಉಲ್ಲೇಖಗಳು
ಸಿಂಧ್ ನ ಬ್ರಾಹ್ಮಣ ರಾಜವಂಶ

right|thumb|352x352px|ಸಿಂಧ್‌ನಲ್ಲಿ ಮುಹಮ್ಮದ್ ಇಬ್ನ್ ಖಾಸಿಮ್ ಅವರ ಪ್ರಚಾರಗಳು.
**ಸಿಂಧ್‌ನ ಬ್ರಾಹ್ಮಣ ರಾಜವಂಶ** (  ),  **ಚಾಚ್ ರಾಜವಂಶ** ಎಂದೂ ಸಹ ಕರೆಯುತ್ತಾರೆ,  ರಾಯ್ ರಾಜವಂಶಸ್ಠರ ನಂತರದ ಸಿಂಧ್‌ಪ್ರಾಂತ್ಯದಲ್ಲಿ ಆಡಳಿತ ಮಾಡಿದ ರಾಜವಂಶವಾಗಿತ್ತು. ಇದರ ಅಸ್ತಿತ್ವದ ಬಗ್ಗೆ ಹೆಚ್ಚಿನ ಮಾಹಿತಿಯು ಚಾಚ್-ಬ್ರಾಹ್ಮಣ ರಾಜವಂಶದ ಐತಿಹಾಸಿಕ ಖಾತೆಯಾದ *ಚಾಚ್ ನಾಮಾದಿಂದ* ಬಂದಿದೆ. 

ಸಿ.ಇ 712 ರಲ್ಲಿ ಪತನಗೊಂಡ ನಂತರವೂ ಈ ರಾಜವಂಶಜರು ಉಮಯ್ಯದ್ ಕ್ಯಾಲಿಫೇಟ್‌ನ ಸಿಂಧ್‌ನ ಕ್ಯಾಲಿಫಾಲ್ ಪ್ರಾಂತ್ಯದಡಿಯಲ್ಲಿ ಸಿಂಧ್‌ ಪ್ರಾಂತ್ಯದ ಆಡಳಿತ ನಿರ್ವಹಿಸುವುದನ್ನು ಮುಂದುವರೆಸಿದರು.  ಈ ಆಡಳಿತಗಾರರಲ್ಲಿ ಹುಲ್ಲಿಶಾ ಮತ್ತು ಶಿಶಾ ಸೇರಿದ್ದಾರೆ. 

ಸಿಂಧಿ ಕಡಲ್ಗಳ್ಳರು ಸೆರೆಂಡಿಬ್‌ನ(ಶ್ರೀಲಂಕಾದ ಹಳೆಯ ಹೆಸರು) ರಾಜನು ಉಮ್ಮಾಯದ್ ಖಲೀಫ್‌ಗೆ ಕಳುಹಿಸುತ್ತಿದ್ದ ಬೆಲೆಬಾಳುವ ಉಡುಗರೆಯನ್ನು ವಶಪಡಿಸಿಕೊಂಡರು.  ತನ್ನ ಇನಾಮನ್ನು ಮರಳಿಕೂಡಿಸುವಂತೆ ಖಲೀಫ್ ನು ರಾಜ ದಹೀರನಿಗೆ ಕೇಳಿಕೂಂಡಾಗ.  ದಹೀರನು ಕಡಲ್ಗಳ್ಳರನ್ನು ತನು ನಿಯಂತ್ರಿಸುತ್ತಿಲ್ಲ ಹಾಗಾಗಿ ಇದು ನನ್ನ ವ್ಯಪ್ತಿಗೆ ಬರುವುದಿಲ್ಲವೆಂದು ನಿರಾಕರಿಸಿದನು.ಖಲೀಫ್ ಅಬ್ದ್ ಅಲ್-ಮಲಿಕ್ ಇಬ್ನ್ ಮರ್ವಾನ್ ಗವರ್ನರ್ ಅಲ್-ಹಜ್ಜಾಜ್ ಇಬ್ನ್ ಯೂಸುಫ್‌ಗೆ ದೊಡ್ಡ ಸೈನ್ಯವನ್ನು ಆಕ್ರಮಣಕ್ಕೆ ಕಳುಹಿಸಿದನು.  ಆದರೆ ಖಲೀಫನ ಮರಣದಿಂದಾಗಿ ಸಿಂಧ್ ಪ್ರಾಂತ್ಯವನ್ನು ಸ್ವಾಧೀನಪಡಿಸಿಕೊಳ್ಳಲು ಯಾವುದೇ ಪ್ರಯತ್ನವನ್ನು ಅವನು ಮಾಡಲಿಲ್ಲ. ಅವನ ಮಗ ಮತ್ತು ಉತ್ತರಾಧಿಕಾರಿ ಅಲ್-ವಾಲಿದ್ I ರ ಅಡಿಯಲ್ಲಿ, ಜನರಲ್ ಮುಹಮ್ಮದ್ ಬಿನ್ ಖಾಸಿಮ್ 712 ರಲ್ಲಿ ಸಿಂಧ್ ಮೇಲೆ ಇಸ್ಲಾಮಿಕ್ ಆಕ್ರಮಣವನ್ನು ನಡೆಸಿದರು.

ಈ ಸಂಘರ್ಷದಲ್ಲಿ ಜಾಟ್‌ ಜನಾಂಗದವರು ಹಿಂದಿನ ಬೌದ್ದ ರಾಯ್ ರಾಜವಂಶಕ್ಕೆ ನಿಷ್ಠೆಯನ್ನು ಉಳಿಸಿಕೊಂಡಿದ್ದರಿಂದ, ಹಾಗು ಸ್ಥಳೀಯ ಬೌದ್ಧ ಕುಲದವರು ರಾಜ ದಾಹಿರ್ ವಿರುದ್ಧ ಉಮ್ಮಾಯದ್‌ಗಳೊಂದಿಗೆ ಮೈತ್ರಿ ಮಾಡಿಕೊಂಡರು. ಸಿಂಧ್‌ನ ಕೊನೆಯ ಹಿಂದೂ ರಾಜ ರಾಜ ದಾಹಿರ್ ಅರೋರ್ ಯುದ್ಧದ ಸಮಯದಲ್ಲಿ ಕೊಲ್ಲಲ್ಪಟ್ಟನು ಹಾಗು ಸಿಂಧ್ ಅನ್ನು ಉಮ್ಮಾಯದ್ ಕ್ಯಾಲಿಫೇಟ್‌ಗೆ ಸೇರಿಸಲಾಯಿತು. 

## ಆಡಳಿತಗಾರರು 
ಬ್ರಾಹ್ಮಣ ರಾಜವಂಶದ ತಿಳಿದಿರುವ ಆಡಳಿತಗಾರರು: 

* ಚಾಚ್ ( r. ಸಿ. 632 – ಸಿ. 671 - )
* ಚಂದರ್ ( r. ಸಿ. 671 – ಸಿ. 679 - )
* ದಾಹಿರ್ ( r. ಸಿ. 679 – ಸಿ. 712 - ಅಲೋರ್ ನಿಂದ)

ಉಮಯ್ಯದ್ ಕ್ಯಾಲಿಫೇಟ್ ಅಡಿಯಲ್ಲಿ:

* ದಾಹಿರ್ಸಿಯಾ ( r. ಸಿ. 679 – ಸಿ. 709 - ಬ್ರಾಹ್ಮಣಾಬಾದ್ ನಿಂದ)
* ಹುಲ್ಲಿಶಾಹ್ ( r. ಸಿ. 712 – ಸಿ. 724 - )
* ಶಿಶಾ ( r. 724– )

ಚಿತ್ರ:Sindh._Chach_of_Alor._Pracandendra._Circa_632-671_CE._AR_Damma_(11mm,_0.64_g,_2h)._Crowned_head_right;_swastika_to_right_Large_trident.jpg|alt=Sindh. Chach of Alor. Pracandendra. Circa 632-671 CE. AR Damma (11mm, 0.64 g, 2h). Obverse: Crowned head right; swastika to right. Reverse: Large trident|ಸಿಂಧ್ ಅಲೋರ್ ನ ಚಾಚ್. ಪ್ರಚಂಡೇಂದ್ರ. ಸುಮಾರು 632-671 CE. AR ದಮ್ಮಾ (11mm, 0.64 g, 2h).*ಮುಂಭಾಗ*: ಕಿರೀಟಧಾರಿತ ತಲೆ ಬಲ; ಬಲಕ್ಕೆ ಸ್ವಸ್ತಿಕ.*ಹಿಮ್ಮುಖ:*ದೊಡ್ಡ ತ್ರಿಶೂಲ
ಚಿತ್ರ:Sindh._Multan._‘Śri_Tapana’._Circa_675-700_CE._AR_Damma_(12mm,_0.62_g,_8h)_Head_right;_śri_in_Brahmi_on_forehead_Stylized_fire_altar_surmounted_by_three_pellets;_tapan_and_rja_in_Brahmi_around.jpg|alt=Sindh. Multan. ‘Śri Tapana’. Circa 675-700 CE. AR Damma (12mm, 0.62 g, 8h) Head right; śri in Brahmi on forehead Stylized fire altar surmounted by three pellets; tapan and rja in Brahmi around|ಸಿಂಧ್ ಮುಲ್ತಾನ್. 'ಶ್ರೀ ತಪನ'. ಸುಮಾರು 675-700 CE. AR ದಮ್ಮಾ (12mm, 0.62 g, 8h) ತಲೆ ಬಲಕ್ಕೆ; ಹಣೆಯ ಮೇಲೆ ಬ್ರಾಹ್ಮಿಯಲ್ಲಿ ಶ್ರೀ ಮೂರು ಉಂಡೆಗಳಿಂದ ಮೇಲೇರಿದ ಶೈಲೀಕೃತ ಅಗ್ನಿಯ ಬಲಿಪೀಠ; ಸುಮಾರು ಬ್ರಾಹ್ಮಿಯಲ್ಲಿ ತಪನ್ ಮತ್ತು ರ್ಜಾ

## ಬಾಹ್ಯ ಕೊಂಡಿಗಳು 
|-

|-

## ಸಹ ನೋಡಿ 
* ಸಿಂಧ್ ರಾಜರ ಪಟ್ಟಿ

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ಮೂಲ

ಗಣಿತದಲ್ಲಿ, **ಮೂಲ** ಎಂದರೆ ಅದನ್ನು ಅದರಿಂದಲೇ ಹಲವು ಸಲ ಗುಣಿಸಿದಾಗ ನಿರ್ದಿಷ್ಟ ಸಂಖ್ಯೆಯನ್ನು ಕೊಡುವ ಒಂದು ರಾಶಿ (ರೂಟ್). ***x*** ಈ ರಾಶಿ ಆಗಿದ್ದು ಇದನ್ನು ಇದರಿಂದ ***n*** ಸಲ ಗುಣಿಸಿದಾಗ ***xn*** ದೊರೆಯುತ್ತದೆ. ಈಗ ***xn = a*** ಆಗಿದ್ದರೆ ***x*** ನ್ನು ***a*** ಯ ***n*** ನೆಯ ಮೂಲ ಎನ್ನುತ್ತೇವೆ. ಇದನ್ನು x = \sqrt[n]{a} = a^{1/n} ಎಂದು ಬರೆಯುತ್ತೇವೆ. a ಅನ್ನು *ಕರಣೀಯ* (radicand) ಎನ್ನುತ್ತೇವೆ. ***n*** ಎನ್ನುವುದು ಘಾತ ಅಥವಾ ದರ್ಜೆ (degree).

2 ನೇ ದರ್ಜೆಯ ಮೂಲವನ್ನು ವರ್ಗಮೂಲ ಎನ್ನಲಾಗುತ್ತದೆ (ಸಾಮಾನ್ಯವಾಗಿ ಇದನ್ನು ***n*** ಇಲ್ಲದೆ ಕೇವಲ \sqrt{a} ಎಂದು ಬರೆಯಲಾಗುತ್ತದೆ). 3 ನೇ ದರ್ಜೆಯ ಮೂಲವನ್ನು ಘನಮೂಲ ಎನ್ನಲಾಗುತ್ತದೆ (\sqrt[3]{a} ಎಂದು ಬರೆಯಲಾಗುತ್ತದೆ)

ಉದಾಹರಣೆಗೆ, 9 ರ ವರ್ಗಮೂಲ 3 ಆಗಿದೆ, ಏಕೆಂದರೆ ***32 = 9**. **-3*** ಕೂಡ ***9*** ರ ವರ್ಗಮೂಲವಾಗಿದೆ, ಏಕೆಂದರೆ (-***3)2 = 9***.

ಮಿಶ್ರಸಂಖ್ಯೆ ಎಂದು ಪರಿಗಣಿತವಾದ ಯಾವುದೇ ಶೂನ್ಯವಲ್ಲದ ಸಂಖ್ಯೆಯು *n* ವಿಭಿನ್ನ ಸಂಕೀರ್ಣ ಸಂಖ್ಯೆಯುಳ್ಳ *n* ನೇ ಮೂಲಗಳನ್ನು ಹೊಂದಿರುತ್ತದೆ. ಇದರಲ್ಲಿ (ಹೆಚ್ಚೆಂದರೆ ಎರಡು) ನೈಜ ಮೂಲಗಳೂ ಸೇರಿರುತ್ತವೆ.

ಬಿಡಿಸದಿರದ ಒಂದು ಮೂಲವನ್ನು, ವಿಶೇಷವಾಗಿ ಕರಣಿ ಚಿಹ್ನೆಯನ್ನು ಬಳಸುವ ಒಂದು ಮೂಲವನ್ನು, ಕೆಲವೊಮ್ಮೆ ಕರಣಿ (surd or radical) ಎಂದು ಕರೆಯಲಾಗುತ್ತದೆ.

## ಉಲ್ಲೇಖಗಳು 
ವರ್ಗ:ಬೀಜಗಣಿತ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸಮೀಕರಣದ ಮೂಲ

ಗಣಿತದಲ್ಲಿ, ಒಂದು **ಸಮೀಕರಣದ ಮೂಲ** ಎಂದರೆ ಆ ಸಮೀಕರಣವು ಹೇಳಿದ ಷರತ್ತುಗಳನ್ನು ನೆರವೇರಿಸುವ ಮೌಲ್ಯ. ಇಂಥ ಒಂದಕ್ಕಿಂತ ಹೆಚ್ಚು ಮೌಲ್ಯಗಳು ಇರಬಹುದು. ಈ ಮೌಲ್ಯಗಳು ಸಂಖ್ಯೆಗಳು, ಉತ್ಪನ್ನಗಳು, ಗಣಗಳು, ಇತ್ಯಾದಿಗಳಾಗಿರಬಹುದು. ಒಂದು ಸಮೀಕರಣವು ಸಾಮಾನ್ಯವಾಗಿ ಸಮ ಚಿಹ್ನೆಯಿಂದ ಸಂಬಂಧ ಹೊಂದಿರುವ ಎರಡು ಉಕ್ತಿಗಳನ್ನು ಹೊಂದಿರುತ್ತದೆ.

***a0xn + a1xn-1 + a2xn-2 +........ + an = 0***

ಎಂಬ ಸಮೀಕರಣವನ್ನು ಸರಿದೂಗಿಸುವ ***x*** ನ ಬೆಲೆಗೆ ಈ ಸಮೀಕರಣದ ಮೂಲ ಎಂದು ಹೆಸರು.

ಉದಾಹರಣೆಗೆ ***x3 - 4x2 + 2x + 1 =0*** ಸಮೀಕರಣದಲ್ಲಿ ***x=1*** ಇದನ್ನು ಸರಿದೂಗಿಸುತ್ತದೆ. ಆದ್ದರಿಂದ ***1*** ಈ ಸಮಿಕರಣದ ಒಂದು ಮೂಲ.

## ಅವಕಲ ಸಮೀಕರಣಗಳು 
ವಿವಿಧ ಬಗೆಗಳ ಅವಕಲ ಸಮೀಕರಣಗಳ ಪರಿಹಾರ ಕಂಡುಹಿಡಿಯಲು ಅನೇಕ ವಿಧಾನಗಳಿವೆ. ಅವಕಲ ಸಮೀಕರಣಗಳ ಪರಿಹಾರಗಳು ಇಂಗಿತವಾಗಿರಬಹುದು ಅಥವಾ ಸ್ಪಷ್ಟವಾಗಿರಬಹುದು.

## ಉಲ್ಲೇಖಗಳು 
ವರ್ಗ:ಗಣಿತ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಐಬಿಸ್

**ಐಬಿಸ್** ಕ್ರೌಂಚ (ಹೆರಾನ್) ಮತ್ತು ಕೊಕ್ಕರೆಯ (ಸ್ಟಾರ್ಕ್) ಕುಟುಂಬಕ್ಕೆ ಸೇರಿದ ಒಂದು ನೀರುಹಕ್ಕಿ. ಇದರಲ್ಲಿ ಅನೇಕ ಪ್ರಭೇದಗಳಿವೆ. ಇವು ಪ್ರಪಂಚದ ನಾನಾ ಭಾಗಗಳಲ್ಲಿ ಹರಡಿವೆ. ಭಾರತದ ಹಲವೆಡೆಗಳಲ್ಲಿ ಕರ್ನಾಟಕ ರಾಜ್ಯದ ಅನೇಕ ಭಾಗಗಳಲ್ಲಿ ಹರಡಿವೆ. ಭಾರತದ ಹಲವೆಡೆಗಳಲ್ಲಿ ಕರ್ನಾಟಕ ರಾಜ್ಯದ ಅನೇಕ ಭಾಗಗಳಲ್ಲಿ ಬಿಳಿ ಮತ್ತು ಕರಿಯ ಎರಡು ಪ್ರಭೇದಗಳು ಕಾಣಸಿಗುತ್ತವೆ. 
## ವಿವರಣೆ
ಐಬಿಸ್ ಹಕ್ಕಿ ಗಾತ್ರದಲ್ಲಿ ದೊಡ್ಡದು. ಕೊಕ್ಕು ಉದ್ದವಾಗಿ ಪಿಕಾಸಿಯ ಅಲಗಿನಂತೆ ಮುಂದಕ್ಕೆ ಬಾಗಿರುತ್ತದೆ. ಅನೇಕ ಬಗೆಯವಕ್ಕೆ ತಲೆಯ ಮೇಲೆ ಪುಕ್ಕಗುಚ್ಛವಿದೆ. ಬಿಳಿ ಮತ್ತು ಕರಿ ಐಬಿಸುಗಳಿಗೆ ಬಣ್ಣದಲ್ಲಿ ಮಾತ್ರ ವ್ಯತ್ಯಾಸವುಂಟು. ಅಮೆರಿಕದ ಉಷ್ಣವಲಯ ಪ್ರದೇಶಗಳಲ್ಲಿ ಕೆಂಪು ಐಬಿಸ್ ಇದೆ. ಕೆಂಪು ರೆಕ್ಕೆ ಪುಕ್ಕಗಳಿಗಾಗಿ ಈ ಹಕ್ಕಿಯನ್ನು ಎರಡು ಶತಮಾನ ಬೇಟೆಯಾಡಿದರಾಗಿ ಇದರ ವಂಶ ತೀರ ನಶಿಸಿಹೋಗಿದೆ. ಅಳಿದುಳಿದ ಕೆಲವು ಕುಟುಂಬಗಳನ್ನು ಕಾನೂನಿನ ಬಂಧನ ಹಾಕಿ ಈಗ ಕಾಪಾಡಲಾಗಿದೆ.
## ಪ್ರಭೇದಗಳು
There are 29 extant species and 4 extinct species of ibis.

ಅಳಿವಿನಂಚಿನಲ್ಲಿರುವ ಪ್ರಭೇದವಾದ ಜಮೈಕಾದ ಐಬಿಸ್ ಅಥವಾ ಕ್ಲಬ್-ವಿಂಗ್ ಐಬಿಸ್ (ಕ್ಸೆನಿಸಿಬಿಸ್ xympithecus) ಅನ್ನು ಅದರ ಕ್ಲಬ್ ತರಹದ ರೆಕ್ಕೆಗಳಿಂದ ಅನನ್ಯವಾಗಿ ನಿರೂಪಿಸಲಾಗಿದೆ. ಅಳಿವಿನಂಚಿನಲ್ಲಿರುವ ಐಬಿಸ್ ಪ್ರಭೇದಗಳು ಈ ಕೆಳಗಿನವುಗಳನ್ನು ಒಳಗೊಂಡಿವೆಃ

* *ಜೆರೊಂಟಿಕಸ್ ಪರ್ಪ್ಲೆಕ್ಸಸ್*. ಫ್ರಾನ್ಸ್ನಲ್ಲಿ ಕಂಡುಹಿಡಿಯಲಾಯಿತು. ಮಧ್ಯ ಮಯೋಸೀನ್ ಬಂಡೆಗಳಲ್ಲಿ ಸ್ಯಾನ್ಸನ್ ಫ್ರಾನ್ಸ್‌ನಲ್ಲಿ ಕಂಡುಬರುವ ದೂರದ ಬಲ ಹ್ಯೂಮರಸ್‌ನ ತುಣುಕಿನಿಂದ ಮಾತ್ರ ಇದು ತಿಳಿದಿದೆ. ಇದು *ಜೆರೊಂಟಿಕಸ್* ವಂಶಾವಳಿಯ ಪುರಾತನ ಸದಸ್ಯನನ್ನು ಪ್ರತಿನಿಧಿಸುತ್ತದೆ ಎಂದು ತೋರುತ್ತದೆ, ಹೆಚ್ಚಿನ ಜೀವಂತ ಐಬಿಸ್ ಕುಲಗಳು 15 ಮಿಲಿಯನ್ ವರ್ಷಗಳ ಹಿಂದೆ (ಮ್ಯಾ) ವಿಕಸನಗೊಂಡಿವೆ ಎಂದು ತೋರುತ್ತದೆ.
* *ಜೆರೊಂಟಿಕಸ್ ಅಪೆಲೆಕ್ಸ್*. ದಕ್ಷಿಣ ಆಫ್ರಿಕಾದಲ್ಲಿ ಕಂಡುಹಿಡಿಯಲಾಯಿತು.
* *ಜೆರೊಂಟಿಕಸ್ ಬಾಲ್ಕನಿಕಸ್*. ಬಲ್ಗೇರಿಯಾದಲ್ಲಿ ಕಂಡುಹಿಡಿಯಲಾಯಿತು.
* *ಥೆರಿಸ್ಟಿಕ್ಸ್ ವೆಟ್ಮೊರಿ*. ಪೆರುವಿನಲ್ಲಿ ಕಂಡುಹಿಡಿಯಲಾಯಿತು.
* *ಯುಡೋಡ್ಮಸ್ ಪೆರುವಿಯಾನಸ್*. ಪೆರುವಿನಲ್ಲಿ ಕಂಡುಹಿಡಿಯಲಾಯಿತು.
* *ಗೆರಾಂಡಿಬಿಸ್ ಪಗಾನಾ*. ಫ್ರಾನ್ಸ್ನಲ್ಲಿ ಕಂಡುಹಿಡಿಯಲಾಯಿತು. ಇದು ಈ ಜಾತಿಗೆ ಹೆಸರುವಾಸಿಯಾದ ಏಕೈಕ ಜಾತಿಯಾಗಿದೆ.
* *ಆಪ್ಟರ್ಬಿಸ್ ಗ್ಲೆನೋಸ್*. ಹವಾಯಿಯಲ್ಲಿ ಕಂಡುಹಿಡಿಯಲಾಯಿತು.
* *Xenicibis xympithecus*. ಜಮೈಕಾದಲ್ಲಿ ಕಂಡುಹಿಡಿಯಲಾಯಿತು.

## ಜೀವನ ಕ್ರಮ
ಐಬಿಸ್ ಹಕ್ಕಿಯ ಜೀವನ ಕ್ರಮವೆಲ್ಲ ಕ್ರೌಂಚ, ಬಕಗಳಂತೆಯೆ. ಇದು ಗುಂಪಿನಲ್ಲಿ ವಾಸಿಸುತ್ತದೆ. ಕೆಲವೇಳೆ ಒಂದು ಗುಂಪಿನಲ್ಲಿ ಸಾವಿರ ಹಕ್ಕಿಗಳಿರುವುದೂ ಉಂಟು. ನೀರಿನ ಆಶ್ರಯದಲ್ಲಿದ್ದು ಮೀನು, ಏಡಿ, ಕಪ್ಪೆ ಮೊದಲಾದುವನ್ನು ಇದು ಹಿಡಿದು ತಿನ್ನುತ್ತದೆ. ದೊಡ್ಡ ಮರದ ಕವೆಗೊಂಬಿನಲ್ಲಿ ಕಡ್ಡಿಗಳಿಂದ ಗೂಡು ಕಟ್ಟಿಕೊಂಡು ಇದು ವಾಸಿಸುತ್ತದೆ. ವಾಡಿಕೆಯಾಗಿ ಒಂದು ಬಾರಿಗೆ ಎರಡರಿಂದ ನಾಲ್ಕು ಮೊಟ್ಟೆ ಇಡುತ್ತದೆ.
## ಐತಿಹ್ಯ
ಈ ಹಕ್ಕಿ ಓಸಿರಿಸ್ ದೇವತೆಯ ದೂತವಾಗಿದ್ದುಕೊಂಡು ಮಾನವರು ಮಾಡುವ ತಪ್ಪುಗಳನ್ನೆಲ್ಲ ಎಣಿಕೆಹಾಕಿ ವರದಿ ಒಪ್ಪಿಸುತ್ತದೆಂದು ಈಜಿಪ್ಟಿನವರು ನಂಬಿದ್ದರು.  ಪ್ರ.ಶ.ಪು. 3ನೆಯ ಶತಮಾನದಲ್ಲಿದ್ದ ಪ್ರಾಚೀನ ಗ್ರೀಕ್ ಕವಿ ಕಲ್ಲಿಮಾಕಸ್ ಮತ್ತು ಆತನ ಸ್ಪರ್ಧಿ ಅಪೊಲೋನಿಯಸ್-ಇವರ ಮಧ್ಯೆ ನಡೆದ ವಿರಸದಲ್ಲಿ ಜನಿಸಿದ ಪದ್ಯವೊಂದಕ್ಕೆ ಐಬಿಸ್ ಎಂಬ ಹೆಸರಿದೆ. ಇದರ ಪ್ರತಿ ಈಗ ಸಿಕ್ಕಿಲ್ಲದಿದ್ದರೂ ಓವಿಡ್ ಮತ್ತು ಸುಯಿದಾಸ್ ಕವಿಗಳು ಇದರ ಬಗ್ಗೆ ಹೇಳಿದ್ದಾರೆ. ಈ ಪದ್ಯದ ವಸ್ತು ಅಪೊಲೋನಿಯಸ್ ಮೇಲಿನ ಟೀಕೆ. ಐಬಿಸ್ ಎಂಬುದು ಈಜಿಪ್ಟಿನ ಹಕ್ಕಿ. ಅದು ನೋಡಲು ಅಂದವಿಲ್ಲ. ಕರ್ಕಶ ಧ್ವನಿಯೇ ಅದರ ಸ್ವರ. ಅದರ ಸ್ವಭಾವಗಳು ಬೇಸರ ತರಿಸುವಂಥವು. ಕಲ್ಲಿಮಾಕಸ್ ಅಪೊಲೋನಿಯಸನನ್ನು ಐಬಿಸ್ ಹಕ್ಕಿಗೆ ಹೋಲಿಸಿದ್ದಾನೆ. ಅಲ್ಲದೆ ಈ ಪದ್ಯಗಳ ಹಲವು ಭಾಗಗಳು ಸಮಸ್ಯಾತ್ಮಕವಾಗಿವೆಯೆಂದು ಹೇಳುತ್ತಾರೆ.

ಈ ವಿವರದಿಂದ ಐಬಿಸ್ ಹಕ್ಕಿಯ ವಿಷಯದಲ್ಲಿ ಈಜಿಪ್ಟಿನವರಿಗಿದ್ದ ಅಭಿಪ್ರಾಯ ಇನ್ನೂ ಸ್ಪಷ್ಟವಾಗುತ್ತದೆ.
## ಉಲ್ಲೇಖಗಳು
ವರ್ಗ:ಪಕ್ಷಿಗಳು
ರೇಖೀಯ ತಲ

thumb|ಒಂದು ರೇಖೀಯ ತಲದ ವ್ಯಾಖ್ಯೆ: ಪ್ರತಿ ಬಿಂದುವು ಒಂದು ಸರಳರೇಖೆಯ ಮೇಲೆ ಇರುತ್ತದೆ
**ರೇಖೀಯ ತಲ** ಎಂದರೆ ಯಾವುದೇ ಸರಳ ರೇಖೆಯ ಸರಿತದಿಂದ ಜನಿಸುವ ಮೇಲ್ಮೈ (ರೂಲ್ಡ್ ಸರ್ಫೇಸ್). **ರೇಖಜ ತಲ** ಪರ್ಯಾಯ ನಾಮ. ರೇಖಾಗಣಿತದಲ್ಲಿ, ಒಂದು ಮೇಲ್ಮೈ *S* ನ ಪ್ರತಿ ಬಿಂದುವಿನ ಮೂಲಕ S ಮೇಲಿರುವ ಒಂದು ಸರಳರೇಖೆ ಇದ್ದರೆ ಮೇಲ್ಮೈಯು ರೇಖೀಯವಾಗಿದೆ ಎಂದು ಹೇಳುತ್ತೇವೆ. ತಲದ ಮೇಲೆ ಅನಂತ ಸಂಖ್ಯೆಯಲ್ಲಿರುವ ಸರಳ ರೇಖೆಗಳಿಗೆ ಜನಕ ರೇಖೆಗಳೆಂದು (ಜನರೇಟರ್ಸ್) ಹೆಸರು. ರೇಖೀಯ ತಲಗಳ ಉದಾಹರಣೆಗಳಲ್ಲಿ ಸಮತಲ, ಶಂಕು, ಸಿಲಿಂಡರ್‌ಗಳ ಪಾರ್ಶ್ವ ಮೇಲ್ಮೈಗಳು, ಅಂಡಾಕಾರದ ಆಧಾರರೇಖೆಯುಳ್ಳ ಶಂಕ್ವಾಕೃತಿಯ ಮೇಲ್ಮೈ, ಲಂಬ ಶಂಕ್ವಾಭ, ಹೆಲಿಕಾಯ್ಡ್, ಮತ್ತು ಆಕಾಶದಲ್ಲಿ ನಯವಾದ ವಕ್ರರೇಖೆಯ ಸ್ಪರ್ಶಕ ವರ್ಧನೀಯ ಸೇರಿವೆ.

## ಹೊರಗಿನ ಕೊಂಡಿಗಳು 
* 
* Ruled surface pictures from the University of Arizona 
* Examples of developable surfaces on the Rhino3DE website

ವರ್ಗ:ರೇಖಾಗಣಿತ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಫಿಸಿಕ್ಸ್ ವಾಲ

**ಫಿಸಿಕ್ಸ್ ವಾಲ ಪ್ರೈವೇಟ್ ಲಿಮಿಟೆಡ್** (ಸಾಮಾನ್ಯವಾಗಿ **ಫಿಸಿಕ್ಸ್ ವಾಲ** ಎಂದು ಕರೆಯಲಾಗುತ್ತದೆ; ಅಥವಾ ಸರಳವಾಗಿ **ಪಿಡಬ್ಲ್ಯೂ**) ಉತ್ತರ ಪ್ರದೇಶದ ನೋಯ್ಡಾದಲ್ಲಿ ಪ್ರಧಾನ ಕಚೇರಿಯನ್ನು ಹೊಂದಿರುವ ಭಾರತೀಯ ಬಹುರಾಷ್ಟ್ರೀಯ ಶೈಕ್ಷಣಿಕ ತಂತ್ರಜ್ಞಾನ ಕಂಪನಿಯಾಗಿದೆ.  ಜಂಟಿ ಪ್ರವೇಶ ಪರೀಕ್ಷೆಗಳಿಗೆ (ಜೆಇಇ) ಭೌತಶಾಸ್ತ್ರ ಪಠ್ಯಕ್ರಮವನ್ನು ಕಲಿಸುವ ಗುರಿಯನ್ನು ಹೊಂದಿರುವ ಯೂಟ್ಯೂಬ್ ಚಾನೆಲ್ ಆಗಿ ೨೦೨೬ ರಲ್ಲಿ **ಅಲಖ್ ಪಾಂಡೆ** ಅವರು ಕಂಪನಿಯನ್ನು ಸ್ಥಾಪಿಸಿದರು.  ೨೦೨೦ ರಲ್ಲಿ, ಪಾಂಡೆ ಅವರು ತಮ್ಮ ಸಹಸ್ಥಾಪಕರಾದ **ಪ್ರತೀಕ್ ಮಹೇಶ್ವರಿ** ಅವರೊಂದಿಗೆ ಫಿಸಿಕ್ಸ್ ವಾಲ ಅಪ್ಲಿಕೇಶನ್ ಅನ್ನು ರಚಿಸಿದರು, ಇದು ವಿದ್ಯಾರ್ಥಿಗಳಿಗೆ ರಾಷ್ಟ್ರೀಯ ಅರ್ಹತೆ ಮತ್ತು ಪ್ರವೇಶ ಪರೀಕ್ಷೆ (ನೀಟ್) ಮತ್ತು ಜಂಟಿ ಪ್ರವೇಶ ಪರೀಕ್ಷೆ (ಜೆಇಇ) ಗೆ ಸಂಬಂಧಿಸಿದ ಕೋರ್ಸ್‌ಗಳನ್ನು ಪ್ರವೇಶಿಸಲು ಅವಕಾಶ ಮಾಡಿಕೊಟ್ಟಿತು.  ಜೂನ್ ೨೦೨೨ ರಲ್ಲಿ, ಅದರ ಆರಂಭಿಕ ನಿಧಿಯ ಸುತ್ತಿನಲ್ಲಿ $೧೦೦ ಮಿಲಿಯನ್ ಅನ್ನು ಸಂಗ್ರಹಿಸಿದ ನಂತರ, ಕಂಪನಿಯು $೧.೧ ಶತಕೋಟಿ ಮೌಲ್ಯವನ್ನು ತಲುಪಿ, ಒಂದು ಯುನಿಕಾರ್ನ್ ಕಂಪನಿಯಾಯಿತು.

ಮಾರ್ಚ್ ೨೦೨೩ ರಲ್ಲಿ, ಕಂಪನಿಯು ಉದ್ಯೋಗದಲ್ಲಿರುವ ಹಲವಾರು ಶಿಕ್ಷಕರು ಕಂಪನಿಯು ತನ್ನ ದೃಷ್ಟಿಯನ್ನು ಕಳೆದುಕೊಂಡಿದೆ ಮತ್ತು "ಸಂಕಲ್ಪ್ ಭಾರತ್" ಎಂಬ ತಮ್ಮದೇ ಆದ ಪ್ರತಿಸ್ಪರ್ಧಿ ಕಂಪನಿಯನ್ನು ಪ್ರಾರಂಭಿಸಿದೆ ಎಂದು ಆರೋಪಿಸಿದರು.  ಅದೇ ವರ್ಷದ ನಂತರ, ಕಂಪನಿಯಲ್ಲಿ ನೇಮಕಗೊಂಡ ಶಿಕ್ಷಕರೊಬ್ಬರು ಪ್ರತಿಸ್ಪರ್ಧಿ ಕಂಪನಿ ಅಡ್ಡ೨೪೭ ಶಿಕ್ಷಕರನ್ನು ಫಿಸಿಕ್ಸ್ ವಾಲ ದಿಂದ ದೂರವಿಡಲು ಪ್ರಯತ್ನಿಸಿದ್ದಾರೆ ಎಂದು ಆರೋಪಿಸಿದರು.
ನಿರೂಪ್ ಭಂಡಾರಿ

**ನಿರೂಪ್ ಭಂಡಾರಿ** ಕನ್ನಡ ಚಿತ್ರರಂಗದಲ್ಲಿ ಕೆಲಸ ಮಾಡುತ್ತಿರುವ ನಟ. ಅವರು ತಮ್ಮ ಸಹೋದರ ಅನೂಪ್ ಭಂಡಾರಿ ನಿರ್ದೇಶನದ 2015 ರ  ಚಲನಚಿತ್ರ *ರಂಗಿತರಂಗ* ಮೂಲಕ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು.

## ಆರಂಭಿಕ ಜೀವನ 
ನಿರೂಪ್ ಭಂಡಾರಿ ಅವರು ಆಗಸ್ಟ್ 13 ರಂದು ಕರ್ನಾಟಕದ ಪುತ್ತೂರಿನಲ್ಲಿ ಸುಧಾಕರ ಭಂಡಾರಿ ಮತ್ತು ರತ್ನ ಭಂಡಾರಿ ದಂಪತಿಗಳಿಗೆ ಜನಿಸಿದರು. ನಂತರ ಕುಟುಂಬವು ಮೈಸೂರಿಗೆ ಸ್ಥಳಾಂತರಗೊಂಡಿತು. ನಿರೂಪ್ ಮೈಸೂರಿನ ವಿದ್ಯಾ ವಿಕಾಸ್ ಇಂಜಿನಿಯರಿಂಗ್ &amp;amp; ಟೆಕ್ನಾಲಜಿ ಶಿಕ್ಷಣ ಸಂಸ್ಥೆಯಿಂದ ತಮ್ಮ ಎಲೆಕ್ಟ್ರಾನಿಕ್ಸ್ ಮತ್ತು ಕಮ್ಯುನಿಕೇಷನ್ ಬ್ಯಾಚುಲರ್ ಪದವಿ ಪೂರ್ಣಗೊಳಿಸಿದರು. ಅವರ ಪದವಿ ಮುಗಿದ ನಂತರ ಅವರು ಎಸ್ ಎ ಪಿ ಲ್ಯಾಬ್ಸ್ ಇಂಡಿಯಾದಲ್ಲಿ ಕೆಲಸ ಮಾಡಲು ಪ್ರಾರಂಭಿಸಿದರು.

## ವೃತ್ತಿ 
ಎಸ್ ಎ ಪಿ ನಲ್ಲಿ ಕೆಲಸ ಮಾಡುವಾಗ, ನಿರೂಪ್ ಅವರು ಹೆಸರಾಂತ ರಂಗಕರ್ಮಿ ರತನ್ ಠಾಕೋರ್ ಅವರ ಅಡಿಯಲ್ಲಿ ನಟನೆಯನ್ನು ಕಲಿಯಲು ಪ್ರಾರಂಭಿಸಿದರು. ಅವರು ಚಲನಚಿತ್ರಗಳಿಗೆ ಪ್ರವೇಶಿಸುವ ಮೊದಲು ನಾಟಕಗಳು ಮತ್ತು ಕಿರುಚಿತ್ರಗಳಲ್ಲಿ ನಟಿಸಿದರು.

ಅವರು ಅನೂಪ್ ಭಂಡಾರಿಯವರ ನಿರ್ದೇಶನದ ಚೊಚ್ಚಲ ಚಿತ್ರ *ರಂಗಿತರಂಗ* ಮೂಲಕ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು. ಇದರಲ್ಲಿ ರಾಧಿಕಾ ನಾರಾಯಣ್, ಆವಂತಿಕಾ ಶೆಟ್ಟಿ ಮತ್ತು ಸಾಯಿ ಕುಮಾರ್ ಕೂಡ ನಟಿಸಿದ್ದಾರೆ.

2018 ರಲ್ಲಿ, ಅವರು ಅನುಪ್ ಭಂಡಾರಿ ನಿರ್ದೇಶನದ ಅವರ ಎರಡನೇ ಚಲನಚಿತ್ರ *ರಾಜರಥದಲ್ಲಿ* ಕಾಣಿಸಿಕೊಂಡರು. ಪುನೀತ್ ರಾಜ್‌ಕುಮಾರ್ ಧ್ವನಿ ನೀಡಿರುವ ಈ ಚಿತ್ರವನ್ನು ಬಸ್ಸಿನ ದೃಷ್ಟಿಕೋನದಿಂದ ನಿರೂಪಿಸಲಾಗಿದೆ.

2019 ರಲ್ಲಿ,ರಾಧಿಕಾ ಪಂಡಿತ್ ಅವರೊಂದಿಗೆ ನಟಿಸಿದ ನಿರೂಪ್ ಅವರ ಮುಂದಿನ ಚಿತ್ರ *ಆದಿ ಲಕ್ಷ್ಮಿ ಪುರಾಣ* ಚಿತ್ರಮಂದಿರಗಳಲ್ಲಿ ಬಿಡುಗಡೆಯಾಯಿತು. ಚಿತ್ರವು ಕೌಟುಂಬಿಕ ಪ್ರೇಕ್ಷಕರಿಂದ ಮೆಚ್ಚುಗೆ ಪಡೆಯಿತು.

2020 ರಲ್ಲಿ, ಅವರು ಅಮೃತ ಅಯ್ಯಂಗಾರ್ ಮತ್ತು ಸಂಜನಾ ಆನಂದ್ ಅಭಿನಯದ *ವಿಂಡೋ ಸೀಟ್* ಚಿತ್ರದಲ್ಲಿ ನಟಿಸಿದರು.

ನಂತರ, ನಿರೂಪ್ ಭಂಡಾರಿ ಅವರು ದೊಡ್ಡ ಬಜೆಟ್ ಆಕ್ಷನ್ ಅಡ್ವೆಂಚರ್ ಚಲನಚಿತ್ರವಾದ ವಿಕ್ರಾಂತ್ ರೋಣದ ಭಾಗವಾದರು. ಅಲ್ಲಿ ಅವರು ಸೂಪರ್‌ಸ್ಟಾರ್ ಕಿಚ್ಚ ಸುದೀಪ್ ಅವರೊಂದಿಗೆ ನಟಿಸಿದರು. ಈ ಬಹು ನಿರೀಕ್ಷಿತ ಚಲನಚಿತ್ರವನ್ನು ಅನುಪ್ ಭಂಡಾರಿ ನಿರ್ದೇಶಿಸಿದ್ದಾರೆ 

## ವೈಯಕ್ತಿಕ ಜೀವನ 
ನಿರೂಪ್ ಧನ್ಯಾ ಅವರನ್ನು ಮದುವೆಯಾಗಿದ್ದಾರೆ. ನಿರೂಪ್ ಅವರ ತಂದೆ ಸುಧಾಕರ ಭಂಡಾರಿ ದೂರದರ್ಶನ ಧಾರಾವಾಹಿಗಳನ್ನು ನಿರ್ದೇಶಿಸುತ್ತಿದ್ದರು. ಇವರು ಪುತ್ತೂರಿನ ಸಾಜ ಎಂಬ ಪುಟ್ಟ ಊರಿನವರು. ಅವರ ಹಿರಿಯ ಸಹೋದರ ಅನೂಪ್ ಭಂಡಾರಿ ನಿರ್ದೇಶಕ, ಗೀತರಚನೆಕಾರ ಮತ್ತು ಸಂಗೀತ ಸಂಯೋಜಕರಾಗಿದ್ದು, ನಿರೂಪ್ ಅವರ ಬಹುತೇಕ ಎಲ್ಲಾ ಚಲನಚಿತ್ರಗಳಲ್ಲಿ ಕೆಲಸ ಮಾಡಿದ್ದಾರೆ.

## ಚಿತ್ರಗಳು 
## ಉಲ್ಲೇಖಗಳು 
ವರ್ಗ:೧೯೮೪ ಜನನ
ವರ್ಗ:ಜೀವಂತ ವ್ಯಕ್ತಿಗಳು
ವರ್ಗ:ಕನ್ನಡ ಚಿತ್ರರಂಗದ ನಟರು
ವರ್ಗ:ಚಲನಚಿತ್ರ ನಟರು
ಐಬೀರಿಯನ್ ಪರ್ಯಾಯದ್ವೀಪ

**ಐಬೀರಿಯನ್ ಪರ್ಯಾಯದ್ವೀಪ**: ಅಟ್ಲಾಂಟಿಕ್ ಮತ್ತು ಮೆಡಿಟರೇನಿಯನ್ ಸಮುದ್ರಗಳ ನಡುವೆ ಇರುವ, ಸ್ಪೇನ್ ಪೋರ್ಚುಗಲ್ಲುಗಳನ್ನೊಳಗೊಂಡ, ಆಗ್ನೇಯ ಏಷ್ಯನ್ ಪರ್ಯಾಯದ್ವೀಪ. ಇದನ್ನು ಯುರೋಪ್ ಖಂಡದ ಉಳಿದ ಭಾಗದಿಂದ ಪಿರೆನೀಸ್ ಪರ್ವತವೂ ಉತ್ತರ ಆಫ್ರಿಕಾದಿಂದ ಜಿಬ್ರಾಲ್ಟರ್ ಜಲಸಂಧಿಯೂ ಪ್ರತ್ಯೇಕಿಸುತ್ತವೆ. ನವಶಿಲಾಯುಗದಲ್ಲಿ ಆಫ್ರಿಕಾದಿಂದ ಇಲ್ಲಿಗೆ ವಲಸೆ ಬಂದರೆಂದು ನಂಬಲಾಗಿರುವ ಪುರಾತನ ಐಬೀರಿಯನರಿಂದ ಇದಕ್ಕೆ ಈ ಹೆಸರು ಬಂದಿದೆ.
## ಮೇಲ್ಮೈ ಲಕ್ಷಣ
ಇದರ 4/5 ಭಾಗವನ್ನು ಸ್ಪೇನ್ ದೇಶ ಆವರಿಸಿದೆ; ಇದರ ಹೆಚ್ಚು ಭಾಗ ಪ್ರಸ್ಥಭೂಮಿ. ಸುತ್ತ ಇರುವ ಪರ್ವತಶ್ರೇಣಿಗಳಿಂದ ಹರಿಯುವ ನದಿಗಳ ಪೈಕಿ ಟೇಗಸ್, ಡೋರೂ, ಗ್ವಾಡಲ್ಕ್ವಿವರ್ ಮತ್ತು ಏಬ್ರೋ ಮುಖ್ಯ. ಇದರ ವಿಸ್ತೀರ್ಣ 581174 ಚ.ಕಿಮೀ ಕರಾವಳಿಯ ಮೈದಾನ ಕಿರಿದು.ವಿಸ್ತೀರ್ಣ:583,254 ಚದರ ಕಿಲೋಮೀಟರ್. ಜನಸಂಖ್ಯೆ:೫೩ ಮಿಲಿಯನ್ ಅಂದಾಜು.
## ಹವಾಮಾನ
ಈ ಪರ್ಯಾಯದ್ವೀಪದ ಉತ್ತರ ಮತ್ತು ದಕ್ಷಿಣ ಭಾಗಗಳಲ್ಲಿ ಸಾಕಷ್ಟು ಮಳೆಯಾಗುತ್ತದೆ; ಒಳಭಾಗಗಳಲ್ಲಿ ಕಡಿಮೆ. ಕಣಿವೆಗಳಲ್ಲೂ ಪರ್ವತಗಳ ಮೇಲೂ ಸಾಧಾರಣವಾಗಿ ಕಾಡುಗಳು ಬೆಳೆದಿವೆ.
## ಕೃಷಿ ಮತ್ತು ವ್ಯವಹಾರ
ಬಯಲುಪ್ರದೇಶಗಳಲ್ಲಿ ಗೋದಿ, ಬಾರ್ಲಿ, ಮೆಕ್ಕೆಜೋಳ, ರೈ, ಆಲಿವ್, ಹೊಗೆಸೊಪ್ಪು, ಹಣ್ಣು ಮತ್ತು ಬತ್ತ ಮುಖ್ಯ ಬೆಳೆಗಳು. ದನಕರು ಮತ್ತು ಕುರಿಗಳನ್ನು ಮಾಂಸ, ಚರ್ಮ, ಹಾಲು ಮತ್ತು ಉಣ್ಣೆಗಳಿಗಾಗಿ ಸಾಕುತ್ತಾರೆ. ಮೀನುಗಾರಿಕೆಯೂ ಒಂದು ಮುಖ್ಯ ಕಸಬು. ಈ ಪ್ರದೇಶದಲ್ಲಿ ಪಾದರಸ, ಕಲ್ಲಿದ್ದಲು, ಕಬ್ಬಿಣ, ಸೀಸ, ತವರ, ತಾಮ್ರ, ಸತು, ಪೊಟ್ಯಾಷ್ ಖನಿಜಗಳು ಸಿಕ್ಕುವುವು. ಇವುಗಳಲ್ಲಿ ಹೆಚ್ಚು ಪಾಲು ರಫ್ತಾಗುತ್ತವೆ. ಹತ್ತಿ, ಧಾನ್ಯ, ಸಕ್ಕರೆ, ಕಾಫಿ, ಯಂತ್ರೋಪಕರಣಗಳು, ಬಟ್ಟೆ, ಪೆಟ್ರೋಲಿಯಂ ಮುಂತಾದವು ಆಮದಾಗುತ್ತವೆ. ಕಬ್ಬಿಣ ಮತ್ತು ಉಕ್ಕು, ಬಟ್ಟೆಗಳು, ಸಿಗರೇಟು, ಚರ್ಮದ ಸಾಮಾನುಗಳು, ಮದ್ಯ-ಇವು ಈ ಪ್ರದೇಶದ ಕೆಲವು ಮುಖ್ಯ ಕೈಗಾರಿಕೆಗಳು. ಒಳನಾಡಿನಲ್ಲಿ ಹೆಚ್ಚಿನ ಮಾರ್ಗಾನುಕೂಲಗಳಿಲ್ಲದಿರುವುದಕ್ಕೆ ಪ್ರಾಕೃತಿಕ ಅಡಚಣೆಯೂ, ವಿರಳ ಜನಸಂಖ್ಯೆಯೂ ಕಾರಣ. ಆದರೆ ಕರಾವಳಿಯ ಮೈದಾನಗಳಲ್ಲಿ ಮತ್ತು ನದೀ ಕಣಿವೆಗಳಲ್ಲಿ ಸಂಚಾರಸೌಲಭ್ಯಗಳು ಹೆಚ್ಚು ಸಮರ್ಪಕ. ಜನ ಹೆಚ್ಚಾಗಿ ಚಿಕ್ಕ ಪಟ್ಟಣಗಳಲ್ಲಿ ವಾಸಿಸುತ್ತಾರೆ. ಮಡ್ರಿಡ್ ಸ್ಪೇನಿನ ರಾಜಧಾನಿ ಮತ್ತು ಕೈಗಾರಿಕಾ ಕೇಂದ್ರ, ಮಾರ್ಗಸಂಧಿ. ಲಿಸ್ಬನ್ ಪೋರ್ಚುಗಲ್ಲಿನ ರಾಜಧಾನಿ ಮತ್ತು ಬಂದರು.
## ಉಲ್ಲೇಖಗಳು
ವರ್ಗ:ಪರ್ಯಾಯ ದ್ವೀಪಗಳು
ವರ್ಗ:ಯುರೋಪ್
ಐರಣಿ

**ಐರಣಿ**: ಹಾವೇರಿ ಜಿಲ್ಲೆ ರಾಣೆಬೆನ್ನೂರು ತಾಲ್ಲೂಕಿನ ಒಂದು ಗ್ರಾಮ ಮತ್ತು ಪುಣ್ಯಕ್ಷೇತ್ರ. ತುಂಗಭದ್ರಾ ನದಿಯ ಎಡದಂಡೆಯ ಮೇಲೆ ರಾಣೆಬೆನ್ನೂರಿಗೆ ಪ್ರರ್ವದಲ್ಲಿ ಸು.18ಕಿಮೀ ದೂರದಲ್ಲೂ ಚಳಗೇರಿ ರೈಲು ನಿಲ್ದಾಣಕ್ಕೆ 10 ಕಿಮೀ ದೂರದಲ್ಲೂ ಇದೆ. ಮೆಡ್ಲೇರಿ ಹೋಬಳಿಗೆ ಸೇರಿದೆ. ಕೈಮಗ್ಗದ ಒರಟು ಉಣ್ಣೆಯ ಬಟ್ಟೆಗೆ ಈ ಗ್ರಾಮ ಪ್ರಸಿದ್ಧ. ಇಲ್ಲಿ ಪ್ರತಿ ಶನಿವಾರ.ಸಂತೆ ನೆಡೆಯುತೆ 
ಈ ಗ್ರಾಮದ ಸಮೀಪದಲ್ಲಿ 762 ಮೀ ಎತ್ತರವಿರುವ ಐರಣಿ ಬೆಟ್ಟವಿದೆ.

## ಐತಿಹ್ಯ
ಐರಣಿಯಿಂದ 30 ಮೀ ದೂರದಲ್ಲಿ ತುಂಗಭದ್ರಾನದಿಯ ಎಡದಂಡೆಯ ಮೇಲೆ ಒಂದು ಹಳೆಯ ಕೋಟೆಯ ಅವಶೇಷವಿದೆ. ಶ್ರೀ ಜಗದ್ಗುರು ಮುಪ್ಪಿನಾರ್ಯ ಮಹಾಸ್ವಾಮಿಗಳು ಕಟ್ಟಿಸಿದ ಕೊಟ್ಟೂರೇಶ್ವರ ಮಠ ಅಥವಾ ಹೊಳೆ ಮಠವಿದೆ. ಇದನ್ನು ಮೊದಲು ಐರಾವತ ಕ್ಷೇತ್ರವೆಂದು ಕರೆಯುತ್ತಿದ್ದರೆಂದು ಹೇಳುವರು. ಇಲ್ಲಿ ಹುಚ್ಚಬಸವ ಸ್ವಾಮಿಗಳ, ಕೊಟ್ಟೂರಸ್ವಾಮಿಗಳ, ಉರಿಲಿಂಗದೇವರ ಮತ್ತು ಲಿಂಗಪ್ಪದೇವರ ಗದ್ದುಗೆಗಳಿವೆ. ಗೋಣಿಸ್ವಾಮಿ ಮಠ, ಕಣವಿಸಿದ್ಧೇಶ್ವರ ಆಲಯ, ತುಂಗಭದ್ರಾ ತಟಾಕದಲ್ಲಿ ಸಿದ್ಧನಾಯಕನ ಗದ್ದುಗೆಯೂ ಬೆಟ್ಟದ ಮೇಲೆ ಕೊಟ್ಟೂರೇಶ್ವರ, ಮಲ್ಲಿಕಾರ್ಜುನ, ಮುಂಡಬಸಪ್ಪ, ಮಳೆಮಲ್ಲಪ್ಪ ಆಲಯಗಳೂ ಸಿದ್ಧಾಶ್ರಮ ಮತ್ತು ಅವಧೂತಾಶ್ರಮಗಳೂ ಇದ್ದು, ಬೆಟ್ಟದ ಕೆಳಗೆ ಮದ್ದಾನೇಶ್ವರ ಆಲಯವಿದೆ. ಕಾರ್ತೀಕ ಮಾಸದ ಮತ್ತು ಚೈತ್ರ ಶುದ್ಧ ನವಮಿ ಪ್ರಜೆಗೆ ಇಲ್ಲಿ ಸಾವಿರಾರು ಮಂದಿ ಸೇರುವರು. ಐರಣಿಯನ್ನು ದಕ್ಷಿಣಕಾಶಿ ಎಂದೂ ಭಾವಿಸುತ್ತಾರೆ.
## ಉಲ್ಲೇಖಗಳು
ವರ್ಗ:ಐತಿಹಾಸಿಕ ಸ್ಥಳಗಳು
ವರ್ಗ:ಹಾವೇರಿ ಜಿಲ್ಲೆ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಐಯಾಂಬ್ಲಿಕಸ್

**ಐಯಾಂಬ್ಲಿಕಸ್**: ಕ್ರಿ.ಶ. ೨೪೫-೩೨೫. ಸಿರಿಯ ದೇಶದ ಒಬ್ಬ ತತ್ತ್ವಜ್ಞಾನಿ. ತನ್ನ ಗುರುವಾದ ಪಾರ್ಫಿರಿಯ ಗ್ರಂಥಗಳಿಂದ ಸ್ಫೂರ್ತಿ ಪಡೆದನಾದರೂ ಅವನ ಅಭಿಪ್ರಾಯಗಳನ್ನು ಒಪ್ಪದೆ ಆತನ ಗುರುವಾದ ಪ್ಲೊಟೈನಸಿನಿಂದ ಪ್ರಚುರವಾದ ನಿಯೊ ಪ್ಲೇಟೋನಿಸಂ ಪಂಥದ ರೂಪರೇಷೆಗಳನ್ನು ತಿದ್ದಿ ಆ ಪಂಥದ ಧೀರ ಪ್ರತಿನಿಧಿ ಎಂದು ಹೆಸರು ಗಳಿಸಿದ. ಕ್ರೈಸ್ತಮತದ ವಿರುದ್ಧ ನಿಯೊ ಪ್ಲೇಟೋನಿಸಂ ತತ್ತ್ವವನ್ನು ಸಂಘಟಿಸಿದವರಲ್ಲಿ ಅಗ್ರಗಣ್ಯನೆಂದು ಈತನನ್ನು ಹೊಗಳಲಾಗಿದೆ. ಎರಡು ಶತಮಾನಗಳವರೆಗೆ ನಿಯೊ ಪ್ಲೇಟೋನಿಸಂ ವಿಚಾರದಲ್ಲಿ ಈತನದೇ ಅಧಿಕೃತ ವಾಣಿಯಾಗಿತ್ತೆಂದು ಹೇಳಿದರೆ ಇವನ ಪ್ರಭಾವ ಎಷ್ಟೆಂದು ಊಹಿಸಬಹುದು.
## ಸಿದ್ಧಾಂತ
ಪ್ಲೊಟೈನಸನ ಸಿದ್ಧಾಂತಕ್ಕೆ ಪಾರ್ಫಿರಿ ಮಾಡಿದ ಅದ್ವೈತ ಪರವಾದ ವ್ಯಾಖ್ಯಾನವನ್ನು ತಿರಸ್ಕರಿಸಿದ ಐಯಾಂಬ್ಲಿಕಸ್ ತನ್ನದೇ ಆದ ವಿಚಾರಣೆಯನ್ನು ಮಂಡಿಸುತ್ತ ತತ್ತ್ವ ಅನೇಕ ಮುಖವಾದುದು, ಅನೇಕ ರೀತಿಯಲ್ಲಿ ಅಸ್ತಿತ್ವವನ್ನು ಹೊಂದಿರುವಂಥದು, ಆತ್ಮತತ್ತ್ವ ಬುದ್ಧಿತತ್ತ್ವಕ್ಕಿಂತ ಭಿನ್ನ, ಆತ್ಮ ಆತ್ಮಕ್ಕೂ ವ್ಯತ್ಯಾಸವುಂಟು, ಮಾನವನ ಆತ್ಮ ಶುದ್ಧ ಅಥವಾ ಪರಮಾತ್ಮ ತತ್ತ್ವಕ್ಕಿಂತ ಭಿನ್ನ-ಎಂದು ನಿರೂಪಿಸಿದ. ಆಧ್ಯಾತ್ಮಿಕ ಪ್ರಪಂಚದಲ್ಲಿರುವ ನಿತ್ಯಸತ್ತ್ವಗಳ ವಿಶ್ಲೇಷಣೆಯನ್ನು ಮಾಡುವುದರ ಮೂಲಕ ಸತ್ಯ ಅಥವಾ ಸತ್ ಎನ್ನುವುದು ಸಂಕೀರ್ಣವಾದುದೆಂದೂ ಹಂತಹಂತಗಳಿಂದ ಕೂಡಿದ ರಚನೆ ಇರುವಂಥದೆಂದೂ ಹೇಳಿದ. ಈ ಹಂತಗಳಲ್ಲಿ ರೂಪುಗೊಂಡ ಅಂಶಗಳು ತಮ್ಮ ತಮ್ಮ ಸ್ಥಾನದಲ್ಲಿದ್ದುಕೊಂಡು ಸತ್ತತ್ತ್ವಕ್ಕೆ ಪೋಷಕ ಅಥವಾ ಪುರಕಗಳಾಗಿ ವರ್ತಿಸುತ್ತವೆ. ಯಾವುದನ್ನೂ ಅಲ್ಲಗೆಳೆಯಲು ಸಾಧ್ಯವಿಲ್ಲ. ಸಣ್ಣ ದೊಡ್ಡ ಎರಡೂ ಸತ್ಯ, ವ್ಯಷ್ಟಿ ಸಮಷ್ಟಿ ಎರಡೂ ಸತ್ಯ. ಬುದ್ಧಿ ಬುದ್ಧಿಗಮ್ಯ ಎರಡೂ ಸತ್ಯ. ಹೀಗೆ ಸತ್ಯದ ಮಳಿಗೆಯಲ್ಲಿ ಅನೇಕತ್ವಕ್ಕೆ ಸ್ಥಾನವಿದೆ. ಈ ಅನೇಕತ್ವದ ಹಂತವನ್ನು ಅರಿತುಕೊಂಡು ಸಾಧಕ ಮೇಲೇರಬೇಕು. ತನ್ನತನವನ್ನು ತಾನು ಕಂಡುಕೊಳ್ಳಬೇಕು-ಎಂದು ಐಯಾಂಬ್ಲಿಕಸ್ ವಾದಿಸುತ್ತಾನೆ.
ಈತನ ವಿಶ್ಲೇಷಣದ ಆಧಾರದ ಮೇಲೆ ತತ್ತ್ವಶಾಸ್ತ್ರದ ಇತಿಹಾಸದಲ್ಲಿ ತತ್ತ್ವಶಾಸ್ತ್ರಕ್ಕೂ ಮನೋವಿಜ್ಞಾನಕ್ಕೂ ಇರುವ ವ್ಯತ್ಯಾಸವನ್ನು ಕಾಣುವಂತಾಯಿತು ಎಂದು ಹಲವಾರು ಅಭಿಪ್ರಾಯಪಡುತ್ತಾರೆ.
## ಗ್ರಂಥಗಳು
ಐಯಾಂಬ್ಲಿಕಸ್ ಅನೇಕ ಗ್ರಂಥಗಳನ್ನು ಬರೆದಿದ್ದರೂ ಕೆಲವು ಮಾತ್ರ ಈಗ ಉಳಿದಿವೆ. ಅವುಗಳಲ್ಲಿ ಮುಖ್ಯವಾದವೆಂದರೆ-ದಿ ಮಿಸ್ಟರೀಸ್; ಲೈಫ್ ಆಫ್ ದಿ ಸೋಫಿಸ್ಟ್‌, ಫಿಲಾಸಫಿ ಡೆರ್ ಗ್ರೀಷನ್. 
## ಉಲ್ಲೇಖಗಳು
## ಬಾಹ್ಯ ಸಂಪರ್ಕಗಳು
* 

ವರ್ಗ:ತತ್ವಜ್ಞಾನಿ
ಐರಿಷ್ ರಾಷ್ಟ್ರೀಯ ರಂಗಮಂದಿರ

**ಐರಿಷ್ ರಾಷ್ಟ್ರೀಯ ರಂಗಮಂದಿರ**:ಅಥವಾ ಅಬ್ಬೆ ರಂಗಮಂದಿರ, ಐರಿಷ್ ಸಾಹಿತ್ಯವನ್ನು ಪುನರುಜ್ಜೀವನ ಗೊಳಿಸುವಲ್ಲಿ ಪ್ರಧಾನ ಪಾತ್ರವಹಿಸಿದ್ದ ಕವಿ ಡಬ್ಲ್ಯೂ.ಬಿ.ಯೇಟ್ಸನೇ ಮುಖ್ಯವಾಗಿ ಈ ರಂಗಮಂದಿರದ ಸ್ಥಾಪಕ ಮತ್ತು ಪ್ರಥಮ ಸಂಚಾಲಕ.  
## ಸ್ಥಾಪನೆ ಮತ್ತು ಇತಿಹಾಸ
ಐರಿಷ್ ಸಂಸ್ಕೃತಿಯನ್ನು ಸಹಜವಾಗಿ ಪ್ರತಿಬಿಂಬಿಸುವಂಥ ನಾಟಕಗಳ ಸೃಷ್ಟಿಗೂ ಪ್ರದರ್ಶನಕ್ಕೂ ಅವರದೇ ಆದ ಒಂದು ರಂಗಮಂದಿರದ ಅಗತ್ಯವಿತ್ತು. ಲಂಡನ್ ಮತ್ತು ಡಬ್ಲಿನ್ ನಗರಗಳಲ್ಲಿದ್ದ ಐರಿಷ್ ಸಾಹಿತ್ಯ ಸಂಘಗಳಿತ್ತ ಬೆಂಬಲದಿಂದಲೂ ಎಡ್ವರ್ಡ್ ಮಾರ್ಟಿನ್, ಜಾರ್ಜ್ ಮೂರ್, ಲೇಡಿ ಗ್ರಿಗರಿ ಮುಂತಾದ ಆಪ್ತರ ಸಹಾಯದಿಂದಲೂ ಯೇಟ್ಸ್‌ನ ನೇತೃತ್ವದಲ್ಲಿ ಐರಿಷ್ ಸಾಹಿತ್ಯ ನಾಟ್ಯಸಭಾ ಎಂಬ ಸಂಸ್ಥೆ 1899ರಲ್ಲಿ ಸ್ಥಾಪಿತವಾಯಿತು. ಡಬ್ಲಿನ್ ಅದರ ಕೇಂದ್ರವಾಯಿತು. 

ಮೊದಮೊದಲು ಪ್ರದರ್ಶಿತವಾದ ಯೇಟ್ಸ್‌ನ ಮತ್ತು ಅವನ ಸಂಗಡಿಗರ ನಾಟಕಗಳಿಗೆ ನಿರೀಕ್ಷಿಸಿದ ಯಶಸ್ಸು ದೊರೆಯಲಿಲ್ಲ. ಆದರೆ ಅನೇಕ ನಾಟಕಕಾರರ ಮತ್ತು ಕಲಾಭಿಮಾನಿಗಳ ಗಮನವನ್ನು ಸೆಳೆಯುವಷ್ಟು ಮಟ್ಟಿಗೆ ಈ ನಾಟ್ಯಮಂಡಲಿ ಬೆಳೆಯಿತು. 1904ರಲ್ಲಿ ಎ.ಇ.ಎಫ್.ಹಾರ್ನಿಮನ್ ಎಂಬ ಐರಿಷ್ ಶ್ರೀಮಂತಳ ಅಭಿಮಾನ ಔದಾರ್ಯಗಳು ನೀಡಿದ ಬಳುವಳಿಯಾಗಿ ಅಬೆ ರಸ್ತೆಯಲ್ಲಿನ ಪುಟ್ಟ ರಂಗಮಂದಿರವೊಂದು ಯೇಟ್ಸನ ನಾಟ್ಯಸಂಸ್ಥೆಗೆ ದೊರೆಯಿತು. ಅಂದಿನಿಂದ ಸಾಹಿತ್ಯ ನಾಟಕ ಮಂಡಳಿಗೆ ಐರಿಷ್ ರಾಷ್ಟ್ರೀಯ ರಂಗಮಂದಿರ ಎಂಬ ಹೊಸ ಹೆಸರಾಯಿತು. ಅಬೆ ರಂಗಮಂದಿರವನ್ನು ಕಾವ್ಯನಾಟಕಗಳ ಪ್ರಯೋಗಕ್ಕೆ ಅಳವಡಿಸಲು ಯೇಟ್ಸ್‌ ಬಹುವಾಗಿ ಪ್ರಯತ್ನಿಸಿದ. ಈ ಪ್ರಯತ್ನ ಸಫಲವಾದುದಾಗಲಿ ಕಾವ್ಯನಾಟಕಗಳ ಪ್ರಯೋಗ ಯಶಸ್ವಿಯಾದುದಾಗಲಿ ಸಂದೇಹವೇ. ಆದರೆ ಯೇಟ್ಸ್‌ನ ಅವಿರತ ಪರಿಶ್ರಮದಿಂದ ಈ ರಂಗಮಂದಿರ ಪ್ರಯೋಗಶೀಲತೆಗೆ ಹೆಸರಾಯಿತು. ಪ್ರತಿಭಾಶಾಲಿಗಳಾದ ನಾಟಕಕಾರರಿಗೆ ಸ್ಫೂರ್ತಿಯ ಕೇಂದ್ರವಾಯಿತು. ಜೆ.ಎಂ.ಸಿಂಜ್ನಂಥ ಶ್ರೇಷ್ಠ ನಾಟಕಕಾರನ ಪ್ರತಿಭೆಯನ್ನು ಮೊದಲು ಗುರುತಿಸಿ ಸರಿಯಾದ ಮಾರ್ಗದರ್ಶನವಿತ್ತುದೊಂದು ಯೇಟ್ಸ್‌ನ ಅಮೋಘವಾದ ಕಾಣಿಕೆ, ಐರಿಷ್ ರಂಗಭೂಮಿಗೆ. ನಾಗರಿಕತೆಯ ಕುಪ್ರಭಾವದಿಂದ ದೂರವಾಗಿದ್ದ ಪಶ್ಚಿಮ ಐರ್ಲೆಂಡಿನ ಮುಗ್ಧ ಕೃಷಿಕರ ಸರಳಜೀವನವನ್ನು ಕುರಿತು, ಹಳೆಯ ಗೇಲಿಕ್ ಭಾಷೆಯ ಸತ್ತ್ವವನ್ನೂ ಸೊಗಡನ್ನೂ ಒಳಗೊಂಡ ಇಂಗ್ಲಿಷ್ ಆಡುಮಾತಿನಲ್ಲಿ ಸಿಂಜ್ ನಾಟಕಗಳನ್ನು ಬರೆದ. ಹೀಗೆಯೇ ‘ಎ.ಇ.’, ಲೇಡಿ ಗ್ರಿಗರಿ, ಪಾದ್ರಿಯಕ್ ಕೋಲಮ್ ಅಪೂರ್ವವಾದ ನಾಟಕಗಳನ್ನು ರಚಿಸಿದರು.

ನಾಟಕ ಮತ್ತು ರಂಗಮಂದಿರಗಳ ಬಗ್ಗೆ ಯೇಟ್ಸ್‌ ಕೆಲವು ನಿಖರವಾದ ಧ್ಯೇಯ, ಶೀಲ, ನಿಷ್ಠೆಗಳನ್ನಿರಿಸಿಕೊಂಡಿದ್ದ. ರಂಗಮಂದಿರ ದೇಗುಲದಂತೆ ಪವಿತ್ರವಾದುದು. ನಾಟಕದ ಉದ್ದೇಶ ಉದಾತ್ತವಾದುದು, ಜನಜಂಗುಳಿಗೆ ಅಗ್ಗದ ಮನರಂಜನೆಯನ್ನೊದಗಿಸುವುದಿಲ್ಲ. ಕವಿಯ ಅನುಭಾವ, ದರ್ಶನ ಪ್ರೇಕ್ಷಕರ ಮನದಲ್ಲಿ ಪಡಿಮೂಡುವಂತಾಗಬೇಕು.
, author of *The Playboy of the Western World*, which caused riots at the Abbey on the play's opening night]]
ವಾಸ್ತವತೆಗಿಂತ ದರ್ಶನಧ್ವನಿಯೇ ಪ್ರಧಾನವಾಗಿದ್ದ ಯೇಟ್ಸನ ಕಾವ್ಯನಾಟಕಗಳು ಸ್ವಪ್ನಶೀಲವಾಗಿದ್ದುವು. ಐರಿಷ್ ಪ್ರೇಕ್ಷಕರ ಮನೋಧರ್ಮ ಆದರ್ಶಕ್ಕಿಂತ ವಾಸ್ತವತೆಯ ಕಡೆಯೇ ಒಲಿಯುತ್ತಿರುವುದು ಸ್ಪಷ್ಟವಾದ ಅನಂತರ ಯೇಟ್ಸ್‌ ಕಾವ್ಯನಾಟಕಗಳನ್ನು ಬಿಟ್ಟು ಗದ್ಯನಾಟಕಗಳ ರಚನೆಗೆ ತೊಡಗಿದ. ತನ್ನ ಧ್ಯೇಯವನ್ನು ಮಾತ್ರ ಜನ ಅಪೇಕ್ಷಿಸುವ ಅಗ್ಗದ ಮನರಂಜನೆಗೆ ಎಂದಿಗೂ ಬಲಿಕೊಡದೆ ನಾಟ್ಯಮಂದಿರದ, ನಾಟಕಸಾಹಿತ್ಯದ ಶ್ರೇಷ್ಠಮಟ್ಟವನ್ನೂ ಶೀಲವನ್ನೂ ಕೊನೆಯವರೆಗೂ ಕಾಯ್ದುಕೊಂಡು ಬಂದ ಶ್ರೇಯಸ್ಸು ಅವನದು. ಇತಿಹಾಸದಲ್ಲಿ ಐರಿಷ್ ರಾಷ್ಟ್ರೀಯ ರಂಗಮಂದಿರ ಚಿರಸ್ಮರಣೀಯವಾಗಿರುವುದೂ ಅದರಿಂದಲೇ. 
## ಉಲ್ಲೇಖಗಳು
ವರ್ಗ:ರಂಗಭೂಮಿ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾಕೋಬ್ ಐರೆರ್

ಐರೆರ್, ಜಾಕೋಬ್: ೧೫೪೩-೧೬೦೫.) ಜರ್ಮನಿಯ ನ್ಯೂರೆಂಬರ್ಗ್ನಲ್ಲಿ ಹುಟ್ಟಿದ ಈತ ನಾಟಕಕಾರ. 1570ರಲ್ಲಿ ಬ್ಯಾಂಬರ್ಗ್ ಪಟ್ಟಣಕ್ಕೆ ತೆರಳಿ 1593ರಲ್ಲಿ ನೂರೆಂಬರ್ಗಿಗೆ ಹಿಂದಿರುಗಿದ. ವೃತ್ತಿಯಲ್ಲಿ ವಕೀಲ. ಪುರಸಭಾ ಸದಸ್ಯ ಹಾಗೂ ಸರ್ಕಾರ ವಕೀಲ.
## ಕೃತಿಗಳು
ಸಂಪ್ರದಾಯದ ರೀತಿಯಲ್ಲಿ ಬರೆದ ಬ್ಯಾಂಬರ್ಗ್ ಚರಿತ್ರೆ ಮತ್ತು ಚರ್ಚ್ ಪ್ರಾರ್ಥನಾಗೀತೆಗಳನ್ನು ಬಿಟ್ಟರೆ ಈತ ನೂರಕ್ಕೂ ಹೆಚ್ಚು ನಾಟಕಗಳನ್ನು ರಚಿಸಿದ್ದಾನೆ. ಇವುಗಳಲ್ಲಿ 30 ದುಃಖಾಂತ ಹಾಗೂ ಸುಖಾಂತ ನಾಟಕಗಳು, 36 ಪ್ರಹಸನಗಳು ಮತ್ತಿತರವು ಗೀತನೃತ್ಯಗಳು.
## ಶೈಲಿ
ಪದ್ಯರಚನೆ, ಶೈಲಿಗಳಲ್ಲಿ, ಪಾತ್ರಗಳ ಸರಳ ನಿರೂಪಣೆಯಲ್ಲಿ, ನೀತಿಬೋಧಕ ಪ್ರವೃತ್ತಿಯಲ್ಲಿ, ಸಂಭಾಷಣೆಯ ಅನಾಟಕೀಯತೆಯಲ್ಲಿ, ಕಥೆ ಹೇಳುವ ರೀತಿಯಲ್ಲಿ ನಾಟಕಕಾರ ಹ್ಯಾನ್ಸ್‌ಸ್ಯಾಕ್ಸ್‌ನನ್ನು ಈತ ಹೋಲುತ್ತಾನೆ. ಆದರೆ ಕಥಾನಕಗಳಲ್ಲಿ ಸಣ್ಣಪಟ್ಟ ವಿವರಗಳು ಹೆಚ್ಚಾಗಿ ಅವು ಸಪ್ಪೆಯಾಗಿವೆ. ಎಲಿಜ಼ಬೆತ್ ಕಾಲದ ನಾಟಕಗಳನ್ನು, ಜರ್ಮನಿಯಲ್ಲಿ 16ನೆಯ ಶತಮಾನದ ಉತ್ತರಾರ್ಧ ಹಾಗೂ 17ನೆಯ ಶತಮಾನದ ಆದಿಯಲ್ಲಿ, ಇಂಗ್ಲಿಷ್ ನಟರು ಪ್ರದರ್ಶಿಸುತ್ತಿದ್ದರು. ಈ ಪ್ರದರ್ಶನಗಳಲ್ಲಿ ನಾಜೂಕಿಲ್ಲದಿದ್ದರೂ ರಂಗದ ಮೇಲೆ ಇವು ಪ್ರಭಾವಯುತವಾಗಿದ್ದುವು. ರಂಗದ ಮೇಲೆ ಹೊರ ಚಲನವಲನಗಳಿಗೆ, ಉದ್ರಿಕ್ತ ಘಟನೆಗಳಿಗೆ, ಪ್ರದರ್ಶನಯುಕ್ತ ಪ್ರಭಾವಗಳಿಗೆ ಹೆಚ್ಚು ಗಮನವೀಯುವುದನ್ನು ಐರೆರ್ ಇಂಗ್ಲಿಷ್ ನಾಟಕಗಳಿಂದ ಕಲಿತ. ಸಾಂಪ್ರದಾಯಿಕವಾಗಿ ದುಃಖಾಂತ ನಾಟಕಗಳಲ್ಲೂ ಕಾಣಿಸಿಕೊಳ್ಳುತ್ತಿದ್ದ ಹಾಸ್ಯನಟ. ಇಂಗ್ಲಿಷ್ ನಾಟಕಗಳಲ್ಲಿರುವಂತೆ ವಿದೂಷಕನಾಗಿ ಮಾರ್ಪಾಡಾದ. 
## ಪ್ರಭಾವ
ಗ್ರೀಕ್ ನಾಟಕದ ಮೇಳದವರ ಹಾಡಿನ ಲಯದಂತೆ ಸಾಂಪ್ರದಾಯಿಕ ರಾಗಗಳನ್ನೊಳಗೊಂಡ ಗೀತನೃತ್ಯಗಳನ್ನು ಇಂಗ್ಲಿಷ್ ನೃತ್ಯಗಳ ರೀತಿಯಲ್ಲಿ ರಚಿಸಿದ. ಇದಕ್ಕೆ ಇಂಗ್ಲಿಷ್ ನೃತ್ಯಗಳಿಂದ ಸಮೃದ್ಧಿಯಾಗಿ ಕಥಾವಸ್ತು ದೊರೆಯಿತು. ಜರ್ಮನಿಯ ಕಥೆಗಳು, ಲಿಪಿ, ಬೊಕ್ಯಾಚಿಯೊರವರ ಕೃತಿಗಳು, ನಿತ್ಯ ಜೀವನದ ಹಾಸ್ಯ ಸನ್ನಿವೇಶಗಳೂ ಐರೆರ್ಗೆ ಸ್ಫೂರ್ತಿಯನ್ನಿತ್ತವು. ಹಲವು ನೂತನ ಲಕ್ಷಣಗಳಿದ್ದರೂ ಈತ ಹಳೆಯ ಸಂಪ್ರದಾಯದ ಕೊನೆಯ ಕವಿಯಾದ.ಷೇಕ್ಸ್‌ಪಿಯರನ ನಾಟಕಗಳು ಐರೆರ್ಗೆ ಸ್ಫೂರ್ತಿಯನ್ನಿತ್ತುವು. ಅವುಗಳಂತೆ ತನ್ನ ನಾಟಕಗಳಲ್ಲೂ ಅನೇಕ ಕಥಾನಕಗಳನ್ನು ಹಾಸುಹೊಕ್ಕಾಗಿ ಬಳಸಿದರೂ ಕೃತಿ ರಚನೆಯಲ್ಲಿ ಷೇಕ್ಸ್‌ಪಿಯರನ್ನು ಮೀರಿಸಲಾಗಲಿಲ್ಲ.

ಈತನ 69 ನಾಟಕಗಳನ್ನು 1618ರಲ್ಲಿ ಒಟ್ಟಿಗೆ ಪ್ರಕಟಿಸಲಾಯಿತು. ಜರ್ಮನ್ ನಾಟಕದ ಕಥೆ ಹೇಳುವ ದಾಟಿಯನ್ನು, ಅದರ ದ್ವಿಪದಿಪ್ರಾಸ ರೀತಿಯನ್ನು ಇಂಗ್ಲಿಷ್ ಸುಖಾಂತ ನಾಟಕದ ತಂತ್ರ ಹಾಗೂ ಉದ್ವಿಗ್ನತೆಯನ್ನು ಐರೆರ್ ಬೆರೆಸಲು ಯತ್ನಿಸಿದ. ಹ್ಯಾನ್ಸ್‌ ಸ್ಯಾಕ್ಸ್‌ನನ್ನು ಅನುಕರಣ ಮಾಡಲು ಯತ್ನಿಸಿದರೂ ಆತನ ಸ್ವೋಪಜ್ಞತೆ, ಚತುರೋಕ್ತಿ, ಅಲಂಕಾರಿಕ ಶೈಲಿ ಐರೆರ್ಗೆ ಲಭಿಸಲಿಲ್ಲ
## ಉಲ್ಲೇಖಗಳು
ವರ್ಗ:ನಾಟಕಕಾರರು
ಐಸೊಪೋಡ

**ಐಸೊಪೋಡ**: ಸಂಧಿಪದಿಗಳ ವಂಶದ ಕ್ರಸ್ಟೇಸಿಯ ವರ್ಗದ ಮೆಲಕೊಸ್ಟ್ರೆಕ ಉಪವರ್ಗದ ಪೆರಕ್ಯಾರಿಡ ಗಣಕ್ಕೆ ಸೇರಿದ ಒಂದು ಉಪಗಣ.

ಈ ಪ್ರಾಣಿಗಳಲ್ಲಿ ಮುಂಭಾಗದಲ್ಲಿ ಶಿರಸ್ತ್ರಾಣವಾಗಲೀ ಕಣ್ಣುಗಳಿಗೆ ತೊಟ್ಟಾಗಲೀ (ಹಿಡಿ) ಇಲ್ಲ. ಎದೆಯ ಭಾಗದ ಉಪಾಂಗಗಳಿಗೆ ಎಕ್ಸೊಪೊಡೈಟುಗಳೂ ಇಲ್ಲ. ಮೊದಲನೆಯ ಜೊತೆ ಮ್ಯಾಕ್ಸಿಲ್ಲಿಪೀಡುಗಳಾಗಿ ಮಾರ್ಪಟ್ಟಿವೆ. ಮಿಕ್ಕವೆಲ್ಲವೂ ಒಂದೇ ತೆರನಾಗಿವೆ. ಪ್ಲಿಯೊಪಾಡುಗಳು ಉಸಿರಾಟದ ಅಂಗಗಳಾಗಿ ಮಾರ್ಪಟ್ಟಿವೆ. ಯೂರೊಪಾಡುಗಳು ಬಾಲದ ಈಜುರೆಕ್ಕೆಯೊಡನೆ ಭಾಗವಹಿಸುವುದಿಲ್ಲ. ಲಿಗಿಯ, ಆರ್ಮಡಿಲ್ಲಿಡಿಯಂ, ಎಸೆಲ್ಲಸ್ ಮತ್ತು ಐಡೊಟಿಯ-ಇವು ಮುಖ್ಯ ಉದಾಹರಣೆಗಳು.
 *Oniscus asellus*  showing the head with eyes and antennae, carapace and relatively uniform limbs]]
ಲಿಗಿಯ ಎಂಬುದು ಕಡಲಜೀವಿ. ಸರ್ವಭಕ್ಷಕ ಜೀವಿಯಾದರೂ ಮುಖ್ಯವಾಗಿ ಫ್ಯೂಕಸನ್ನು ತಿನ್ನುತ್ತದೆ. ದೇಹ ಸಾಮಾನ್ಯವಾಗಿ ಚಪ್ಪಟೆಯಾಗಿ ಅಂಡಾಕಾರವಾಗಿದೆ. ತೊಟ್ಟಿಲ್ಲದ ಎರಡು ದೊಡ್ಡ ಕಣ್ಣುಗಳಿವೆ. ಎರಡು ಜೊತೆ ಕುಡಿಮೀಸೆಗಳಲ್ಲಿ ಒಂದು ಜೊತೆ ತುಂಬ ಚಿಕ್ಕದು; ಇನ್ನೊಂದು ಜೊತೆ ಉದ್ದ. ಇವು ಭಿನ್ನ ಲಿಂಗಿಗಳು. ಬೆಳೆವಣಿಗೆಯಲ್ಲಿ ರೂಪಪರಿವರ್ತನೆ ಇಲ್ಲ. ಆರ್ಮಡಿಲ್ಲಿಡಿಯಂ ಎಂಬುದು ಸಾಮಾನ್ಯವಾದ ಮರದ ಹೇನು. ಪುರ್ಣ ನೆಲವಾಸಿ. ಕುಡಿಮೀಸೆಗಳು ಚಿಕ್ಕವು. ಶತ್ರುಗಳಿಂದ ರಕ್ಷಿಸಿಕೊಳ್ಳಲು ಚಂಡಿನಂತೆ ಸುರುಳಿ ಸುತ್ತಿಕೊಳ್ಳಬಲ್ಲದು. ಈ ಲಕ್ಷಣ ಪ್ರಧಾನವಾಗಿ ಚಿಪ್ಪಿನಹಂದಿ (ಆರ್ಮಡಿಲ್ಲೊ)ಯಲ್ಲಿ ಕಾಣಬರುವುದರಿಂದಲೇ ಇದಕ್ಕೆ ಈ ಅನ್ವರ್ಥನಾಮ.

ಈ ಉಪಗಣಕ್ಕೆ ಪರತಂತ್ರ ಜೀವನ ನಡೆಸುವ ಹಲವು ಪ್ರಾಣಿಗಳೂ ಸೇರಿವೆ. ಇವುಗಳಲ್ಲಿ ಪರತಂತ್ರ ಜೀವನದ ವಿವಿಧ ಹಂತಗಳನ್ನು ಕಾಣಬಹುದು. ಅಂಗಾಂಗಗಳು ಚೆನ್ನಾಗಿ ಬೆಳೆದ ತಾತ್ಕಾಲಿಕ ಪರತಂತ್ರಜೀವಿಗಳಿಂದ ಹಿಡಿದು ಪ್ರಬುದ್ಧಾವಸ್ಥೆಯಲ್ಲಿ ಕೇವಲ ತತ್ತಿಯ ಕೋಶ ಮಾತ್ರ ಉಳಿದಿರುವ ಪುರ್ಣ ಪರತಂತ್ರಜೀವಿಗಳವರೆಗೂ ಈ ಉಪಗಣದಲ್ಲಿ ನಿದರ್ಶನಗಳು ದೊರೆಯುತ್ತವೆ. ಉದಾ: ಮೀನಿನ ಹೇನು.
## ಉಲ್ಲೇಖಗಳು
ವರ್ಗ:ಪ್ರಾಣಿಗಳು
ವರ್ಗ:ಸಂಧಿಪದಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಐರಿಸೈನಿ

**ಐರಿಸೈನಿ**: ಅಮರಾಂತೇಸಿ ಕುಟುಂಬಕ್ಕೆ ಸೇರಿದ ಸುಮಾರು ಇಪ್ಪತ್ತಕ್ಕೂ ಹೆಚ್ಚು ಪ್ರಭೇದಗಳನ್ನೊಳಗೊಂಡ ಒಂದು ಅಲಂಕಾರದ ಸಸ್ಯಜಾತಿ.. 
## ಸಸ್ಯ ಲಕ್ಷಣ
ಹೂ ಮತ್ತು ಬೀಜಗಳ ಮೇಲೆ ಮೃದುವಾದ ರೋಮದ ಹೊದಿಕೆಯಿದೆ. ದಳದಂತೆ ಮಾರ್ಪಟ್ಟ ಇದರ ಎಲೆಗಳು (ಪೆಟಲಾಯ್ಡ್‌) ಆಕರ್ಷಣೀಯ ಬಣ್ಣಗಳ ರಮಣೀಯತೆಯನ್ನು ಪ್ರದರ್ಶಿಸುವುದರಿಂದ ಇವು ಉದ್ಯಾನ ಸಸ್ಯಗಳಾಗಿ ಪ್ರಾಮುಖ್ಯ ಪಡೆದಿವೆ. ಇವನ್ನು ಎಲೆಸಸ್ಯ, ಮಡಿಸಸ್ಯ ಮತ್ತು ಪೊದೆಸಸ್ಯಗಳನ್ನಾಗಿ ಬೆಳೆಸುತ್ತಾರೆ. ಇವುಗಳಲ್ಲಿ ಅನೇಕವು ಅಮೆರಿಕದ ಉಷ್ಣ ಮತ್ತು ಸಮಶೀತೋಷ್ಣವಲಯಗಳ ಮೂಲವಾಸಿಗಳು.

ಐರಿಸೈನಿ ಜಾತಿಯ ಸಸ್ಯಗಳು ನೇರವಾಗಿ ಬೆಳೆಯುವ ದೀರ್ಘಕಾಲದ ಪರ್ಣಸಸಿಗಳು; ಇವುಗಳಲ್ಲಿ ಕುಳ್ಳಾದ ಪೊದೆಗಳು; ಇನ್ನು ಕೆಲವು ಹತ್ತುವ ಬಳ್ಳಿಗಳು; ತೊಟ್ಟಿರುವ ಇದರ ಎಲೆಗಳು ಅಭಿಮುಖಪತ್ರ ಜೋಡಣೆ ಹೊಂದಿವೆ. ಎಲೆಗಳ ಅಂಚು ಗರಗಸದ ಹಲ್ಲಿನಂತಿದೆ; ತುದಿ ಮೊನಚಾಗಿದೆ. ಕಂಕುಳ ತುದಿಯಲ್ಲಿರುವ ಹೂಗೊಂಚಲು ಚೂಪುತುದಿಯದು (ಸ್ಪೈಕ್ ಮಾದರಿ); ಏಕಲಿಂಗ ಮತ್ತು ದ್ವಿಲಿಂಗ ಪುಷ್ಪಗಳೆರಡೂ ಇವೆ. ತೊಟ್ಟಿನ ಮೇಲೆ ಉಪಪುಷ್ಪಪತ್ರಗಳೂ ಪುಷ್ಪಪತ್ರಗಳೂ ಇವೆ; ಪುಷ್ಪಪತ್ರಗಳು ತಳದಲ್ಲಿ ಕೂಡಿದ್ದು ಐದು ಭಾಗಗಳನ್ನು ಒಳಗೊಂಡಿವೆ. ಕೇಸರಗಳು ತಳದಲ್ಲಿ ಕೂಡಿಕೊಂಡಿದ್ದು ಮೇಲ್ಭಾಗದಲ್ಲಿ ಬಿಡಿಬಿಡಿಯಾಗಿವೆ. ಶಲಾಕಾಗ್ರ ಎರಡು ಮೂರು ಭಾಗಗಳಾಗಿವೆ. ಹಣ್ಣು ಒಡೆಯದ ಮಾದರಿಯದು; ಬೀಜ ಒಂದೇ. 
## ಸಸ್ಯ ಅಭಿವೃದ್ಧಿ
ಕಾಂಡದ ತುಂಡುಗಳಿಂದ ಈ ಸಸ್ಯವನ್ನು ವೃದ್ಧಿಮಾಡಬಹುದು. ಹೇನು ಮತ್ತು ನುಸಿ ಹತ್ತುವುದು ಸಾಮಾನ್ಯವಾದ್ದರಿಂದ ಫಾಲಿಡಾಲ್ ಅಥವಾ ಥೀಮೇಟನ್ನು ಬಳಸಬೇಕಾಗುತ್ತದೆ. ಮತ್ತಾವ ತೀವ್ರ ರೀತಿಯ ರೋಗಗಳೂ ಇದಕ್ಕೆ ಅಂಟವು.
## ಪ್ರಮುಖ ಪ್ರಭೇದಗಳು
**ಐರಿಸೈನಿ ಹರ್ಬ್ಸ್ಟ್‌** : ಲಂಡನ್ನಿನಲ್ಲಿರುವ ಹೆಸರಾಂತ ಕ್ಯೂ ತೋಟದ ಸಸ್ಯವೃದ್ಧಿಗಾರ ಹರ್ಬ್ಸ್ಟ್‌ ಎಂಬುವನ ಜ್ಞಾಪಕಾರ್ಥವಾಗಿ ಈ ಪ್ರಭೇದಕ್ಕೆ ಈ ಹೆಸರು. ಎಲೆ ಕರನೆಯಾಕಾರದಲ್ಲಿದೆ. ತುದಿ ತಗ್ಗು, ಕೆಂಪುನಾಳಗಳು ಕಮಾನಿನ ಆಕಾರದಲ್ಲಿ ಹರಡಿವೆ. ಹೂ ಹಳದಿ, ತೊಟ್ಟು ಉದ್ದ, ಗಾತ್ರ ಅಲ್ಪ, ಗೊಂಚಲು ಮಿಶ್ರ ಮಾದರಿಯದು.

**ಐರಿಸೈನಿ ಲಿಂಡನೈ **: ಎಕ್ವಡಾರ್ ದೇಶದಲ್ಲಿದ್ದ ಜೆ.ಲಿಂಡನ್ ಎಂಬ ಸಸ್ಯವಿಜ್ಞಾನಿಯ ಜ್ಞಾಪಕಾರ್ಥವಾಗಿ ಈ ಪ್ರಭೇದಕ್ಕೆ ಈ ಹೆಸರು. ಈ ಜಾತಿಯ ಕಾಂಡ ಮತ್ತು ಎಲೆ ಗುಲಾಬಿ ಬಣ್ಣವಾಗಿದ್ದು ಎಲೆ ಕರನೆಯಾಕಾರ ಅಥವಾ ಭರ್ಜಿಯಾಕಾರವಾಗಿರುತ್ತದೆ. ಎಲೆಯ ತುದಿ ಮೊನಚು. ನಾಳಗಳು ಪ್ರಮುಖವಾಗಿ ಹರಡಿಕೊಂಡಿದ್ದು ಆಕರ್ಷಣೀಯವಾಗಿ ಕಾಣುತ್ತವೆ.

## ಉಲ್ಲೇಖಗಳು
## ಬಾಹ್ಯ ಸಂಪರ್ಕಗಳು
* 

ವರ್ಗ:ಸಸ್ಯಗಳು
ವರ್ಗ:ಸಸ್ಯ ಕುಟುಂಬಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ತಿರುಪತಿ (೨೦೦೬ ಕನ್ನಡ ಚಲನಚಿತ್ರ)

***ತಿರುಪತಿ*** ಶಿವಮಣಿ ನಿರ್ದೇಶಿಸಿದ 2006 ರ ಭಾರತೀಯ ಕನ್ನಡ ಭಾಷೆಯ ಆಕ್ಷನ್ ಚಲನಚಿತ್ರವಾಗಿದ್ದು, ಸುದೀಪ್, ಪೂಜಾ ಕನ್ವಾಲ್, ಚರಣ್ ರಾಜ್ ಮತ್ತು ಶಾನೂರ್ ಸನಾ ಅವರು ಪ್ರಮುಖ ಪಾತ್ರಗಳಲ್ಲಿ ನಟಿಸಿದ್ದಾರೆ. ಚಿತ್ರದ ಹಿನ್ನೆಲೆ ಸಂಗೀತ ಮತ್ತು ಧ್ವನಿಸುರುಳಿಯನ್ನು ರಾಜೇಶ್ ರಾಮನಾಥ್ ಸಂಯೋಜಿಸಿದ್ದಾರೆ. ಕವಿರಾಜ್, ಶಿವಮಣಿ ಮತ್ತು ಕೃಷ್ಣ ಅವರು ಹಾಡುಗಳನ್ನು ಬರೆದಿದ್ದಾರೆ. ಚಿತ್ರವು ಗಲ್ಲಾಪೆಟ್ಟಿಗೆಯಲ್ಲಿ ಕಳಪೆ ಪ್ರದರ್ಶನ ನೀಡಿತು.

## ಕಥಾವಸ್ತು 
ಎಸಿಪಿ ತಿರುಪತಿ ಅತ್ಯಾಚಾರ ಪ್ರಕರಣವನ್ನು ತನಿಖೆ ಮಾಡುತ್ತಾನೆ ಮತ್ತು ಮಾಫಿಯಾ ಕಿಂಗ್‌ಪಿನ್ ಮೈಕೆಲ್ ರಾಜ್ ಅಪರಾಧಿ ಎಂದು ಕಂಡುಕೊಳ್ಳುತ್ತಾನೆ. ನಂತರ ಅವನು ಮೈಕೆಲ್‌ನನ್ನು ನ್ಯಾಯಕ್ಕೆ ತರಲು ಹೊರಟಾಗ ಆಘಾತಕಾರಿ ರಹಸ್ಯಗಳು ಬಯಲಾಗುತ್ತವೆ.

## ತಾರಾಗಣ 
*  ಸುದೀಪ್ 
* ಪೂಜಾ ಕನ್ವಾಲ್
* ಚರಣ್ ರಾಜ್
* ಶಾನೂರ್ ಸನಾ
* ಧರ್ಮ
* ಲಕ್ಷ್ಮಣ್
* ರಂಗಾಯಣ ರಘು
* ಅಶೋಕ್ ರಾವ್
* ಸುಧಾರಾಣಿ
* ಕಡ್ಡಿಪುಡಿ ಚಂದ್ರು
* ಯತಿರಾಜ್
* ಸಂದೀಪ್ ಮಲಾನಿ

## ನಿರ್ಮಾಣ 
*‘ರಾಜಕೀಯ’*, *‘ದೊರೆ’*, *‘ವಿಶ್ವ’*, *‘ಓಂಕಾರ’* ಸಿನಿಮಾಗಳನ್ನು ನಿರ್ದೇಶಿಸಿದ್ದ ಶಿವಮಣಿ ಅವರು ‘ಕಾಪ್‌ ಆ್ಯಕ್ಷನ್‌’ ಸಿನಿಮಾ ಮಾಡಬೇಕೆಂದುಕೊಂಡಿದ್ದರು. ಅವರು *ಓಂಕಾರ* (2004) ಚಿತ್ರದಲ್ಲಿ ಅವರೊಂದಿಗೆ ಕಾರ್ಯನಿರ್ವಹಿಸಿದ್ದ ತಮ್ಮ ಸ್ನೇಹಿತ- ನಟ ಉಪೇಂದ್ರ ಅವರನ್ನು ಸಂಪರ್ಕಿಸಿದರು. ಆದರೆ ದಿನಾಂಕಗಳ ಸಮಸ್ಯೆಯಿಂದಾಗಿ ಅವರು ಸುದೀಪ್ ಬಗ್ಗೆ ಶಿವಮಣಿಗೆ ಸಲಹೆ ನೀಡಿದರು. ಸುದೀಪ್ ಅವರು ಕಥೆ ಕೇಳಿ ಒಪ್ಪಿಕೊಂಡರು.ಈ ಮೂಲಕ, ಅವರು ತಮ್ಮ ವೃತ್ತಿಜೀವನದಲ್ಲಿ ಮೊದಲ ಬಾರಿಗೆ ಪೊಲೀಸ್ ಅಧಿಕಾರಿಯ ಪಾತ್ರವನ್ನು ನಿರ್ವಹಿಸಿದರು.   ಅವರು ಮೊದಲು *ನಲ್ಲ* (2004) ಚಿತ್ರದಲ್ಲಿ ಹಾಸ್ಯ ಸನ್ನಿವೇಶವೊಂದರಲ್ಲಿ ಪೊಲೀಸ್ ಅಧಿಕಾರಿಯಾಗಿ ನಟಿಸಿದ್ದರು. ಇದು *7 ಓ ಕ್ಲಾಕ್* (2006) ನಂತರ ಪೂಜಾ ಕನ್ವಾಲ್ ಅವರ ಎರಡನೇ ಕನ್ನಡ ಚಿತ್ರವಾಗಿದೆ 

## ಪ್ರತಿಕ್ರಿಯೆ 
*ಐಎಎನ್‌ಎಸ್‌ನಿಂದ* ಆರ್‌ಜಿ ವಿಜಯಸಾರಥಿ " *ತಿರುಪತಿಯು* ಎಂಗೇಜಿಂಗ್ ಎಂಟರ್‌ಟೈನರ್ ಆಗಿದ್ದು, ಇದು ಆಕ್ಷನ್ ಚಲನಚಿತ್ರಗಳ ಅಭಿಮಾನಿಗಳಿಗೆ ರಸದೌತಣವಾಗಲಿದೆ" ಎಂದು ಹೇಳಿದ್ದಾರೆ.  *ರೆಡಿಫ್* ನ ವಿಮರ್ಶಕರು "ಇದು ಸಂಪೂರ್ಣವಾಗಿ ಸುದೀಪ್ ಅವರ ಚಿತ್ರವಾಗಿದೆ. ಅವರು ಪ್ರತಿ ಫ್ರೇಮ್‌ನಲ್ಲಿಯೂ ಪ್ರತಿಭೆಯನ್ನು ಹೊರಹಾಕುತ್ತಾರೆ ಮತ್ತು ನಿಜವಾಗಿಯೂ ತಿರುಪತಿಯಾಗಿ ಅವರ ಉತ್ಸಾಹಭರಿತ ಅಭಿನಯವೇ ಚಿತ್ರವನ್ನು ಉಳಿಸುತ್ತದೆ." ಎಂದಿದ್ದಾರೆ.  *ಚಿತ್ರಲೋಕ ಡಾಟ್ ಕಾಮ್‌ನ* ವಿಮರ್ಶಕರು "ಆಕ್ಷನ್ ಪ್ರಿಯರು ಈ ಚಿತ್ರವನ್ನು ತಪ್ಪಿಸಿಕೊಳ್ಳಬಾರದು" ಎಂದು ಬರೆದಿದ್ದಾರೆ.  ಚಿತ್ರವು ಆರಂಭದಲ್ಲಿ ಹೆಚ್ಚಿನ ಕಲೆಕ್ಷನ್‌ಗಳನ್ನು ಹೊಂದಿತ್ತು ಆದರೆ ನಂತರ ಗಳಿಕೆಯಲ್ಲಿ ಕುಸಿಯಿತು. 

## ಉಲ್ಲೇಖಗಳು 
ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:ವರ್ಷ-೨೦೦೬ ಕನ್ನಡಚಿತ್ರಗಳು
ಇ. ಸಂಪತ್ಕುಮಾರ್

**ಇ. ಸಂಪತ್‌ಕುಮಾರ್** (ಜನನ ೧೦ ಜೂನ್ ೧೯೩೬) ಅವರು ಮೈಸೂರು ವಿಶ್ವವಿದ್ಯಾನಿಲಯದಲ್ಲಿ ಗ್ರಾಫ್ ಸಿದ್ಧಾಂತ ಎಂಬ ವಿಷಯದ   ಪ್ರಾಧ್ಯಾಪಕರಾಗಿದ್ದರು.   ಅವರು ಪ್ರಾಬಲ್ಯ ಸಂಖ್ಯೆ, ಬೈಪಾರ್ಟೈಟ್ ಡಬಲ್ ಕವರ್, ಮತ್ತು ಪುನರ್ನಿರ್ಮಾಣ ಸಿದ್ಧಾಂತ, ಹಾಗೆಯೇ ಗ್ರಾಫ್ ಸಿದ್ಧಾಂತದ ಇತರ ಕ್ಷೇತ್ರಗಳಿಗೆ ಕೊಡುಗೆ ನೀಡಿದ್ದಾರೆ. ಅವರು ಕರ್ನಾಟಕ ವಿಶ್ವವಿದ್ಯಾಲಯ, ಧಾರವಾಡ ಮತ್ತು ಮೈಸೂರು ವಿಶ್ವವಿದ್ಯಾನಿಲಯದಲ್ಲಿ (೧೯೯೨-೯೫) ಗಣಿತಶಾಸ್ತ್ರ ವಿಭಾಗದ ಮುಖ್ಯಸ್ಥರಾಗಿದ್ದರು.  
## ಆರಂಭಿಕ ಜೀವನ
ಇವರು ಬೆಂಗಳೂರಿನ ಪಕ್ಕದ ರಾಮನಗರ ಜಿಲ್ಲೆಯ ಚನ್ನಪಟ್ಟಣ ತಾಲೂಕಿನ ಮಲ್ಲೂರು ಗ್ರಾಮದಲ್ಲಿ ಜನಿಸಿದರು. ಅವರು ೧೯೫೫ ರಲ್ಲಿ, ಬೆಂಗಳೂರು ವಿಶ್ವವಿದ್ಯಾಲಯ ಸೆಂಟ್ರಲ್ ಕಾಲೇಜಿನಿಂದ ಗಣಿತಶಾಸ್ತ್ರದಲ್ಲಿ ಎಂ. ಎಸ್. ಸಿ. ಪದವಿಯನ್ನು ಗಳಿಸಿದರು. ೧೯೬೫ ರಲ್ಲಿ ಕರ್ನಾಟಕ ವಿಶ್ವವಿದ್ಯಾಲಯದಿಂದ ಗಣಿತಶಾಸ್ತ್ರದಲ್ಲಿ  ಪಿಎಚ್‌ಡಿ  (ಬೂಲಿಯನ್ ಬೀಜಗಣಿತಕ್ಕೆ ಸಂಬಂಧಿಸಿದ ವಿಷಯದಲ್ಲಿ)  ಪದವಿ ಪಡೆದರು. ಅವರು ಧಾರವಾಡದ ಕರ್ನಾಟಕ ಕಾಲೇಜಿನಲ್ಲಿ ಗಣಿತ ವಿಭಾಗದಲ್ಲಿ ಉಪನ್ಯಾಸಕರಾಗಿದ್ದರು ಮತ್ತು ನಂತರ ಧಾರವಾಡದ ಕರ್ನಾಟಕ ವಿಶ್ವವಿದ್ಯಾಲಯದ ಗಣಿತ ವಿಭಾಗದಲ್ಲಿ ಪ್ರಾಧ್ಯಾಪಕರಾಗಿದ್ದರು. ೧೯೯೬ ರಲ್ಲಿ ಮೈಸೂರು ವಿಶ್ವವಿದ್ಯಾಲಯದಿಂದ ನಿವೃತ್ತರಾದ ನಂತರ, ಅವರು ಗ್ರಾಫ್ ಸಿದ್ಧಾಂತದ ಹಲವಾರು ಯೋಜನೆಗಳಲ್ಲಿ ಪ್ರಧಾನ ಸಂಶೋಧಕರಾಗಿ ವಿಜ್ಞಾನ ಮತ್ತು ತಂತ್ರಜ್ಞಾನ ಇಲಾಖೆಯಲ್ಲಿ ಕೆಲಸ ಮಾಡಿದ್ದಾರೆ. ಅವರು ಮೈಸೂರು ವಿಶ್ವವಿದ್ಯಾನಿಲಯದ ಗಣಿತಶಾಸ್ತ್ರದಲ್ಲಿ ಡಿ. ಓ. ಎಸ್. ನ ಮುಖ್ಯಸ್ಥರಾಗಿದ್ದರು.

## ಕೊಡುಗೆಗಳು 
ಪ್ರೊಫೆಸರ್ ಇ. ಸಂಪತ್‌ಕುಮಾರ್ ಅವರು ಭಾರತದ ವಿಶ್ವವಿದ್ಯಾಲಯಗಳಲ್ಲಿ ಗ್ರಾಫ್ ಥಿಯರಿಯನ್ನು ಒಂದು ವಿಷಯವಾಗಿ ಕಲಿಸಿದ ಮೊದಲ ವ್ಯಕ್ತಿಯಾಗಿದ್ದಾರೆ. ಅವರು ಧಾರವಾಡದ ಕರ್ನಾಟಕ ವಿಶ್ವವಿದ್ಯಾಲಯದಲ್ಲಿ ಗಣಿತದಲ್ಲಿ ಎಂಎಸ್‌ಸಿ ಮಾಡುತ್ತಿರುವ ವಿದ್ಯಾರ್ಥಿಗಳಿಗೆ ವಿಶೇಷ ಪತ್ರಿಕೆಯಾಗಿ ಇದನ್ನು ಪರಿಚಯಿಸಿದರು. ಗೂಗಲ್ ಸ್ಕಾಲರ್ ಪ್ರಕಾರ, ಅವರ ಎಚ್-ಸೂಚ್ಯಂಕ ೨೧ ಆಗಿದೆ ಮತ್ತು ಅವರು ೧೫೦೦ ಕ್ಕೂ ಹೆಚ್ಚು ಉಲ್ಲೇಖಗಳನ್ನು ಹೊಂದಿದ್ದಾರೆ. ೨೦೦೫ ರಿಂದ, ಅವರ ಜನ್ಮದಿನವಾದ ಜೂನ್ ೧೦ ನ್ನು ಭಾರತದಲ್ಲಿ ಗ್ರಾಫ್ ಥಿಯರಿ ದಿನವಾಗಿ ಆಚರಿಸಲಾಗುತ್ತದೆ.

## ಉಲ್ಲೇಖಗಳು 
ವರ್ಗ:ಜೀವಂತ ವ್ಯಕ್ತಿಗಳು
ವರ್ಗ:೧೯೩೬ ಜನನ
ವರ್ಗ:ಗಣಿತ ಶಾಸ್ತ್ರದ ಪ್ರೊಫೆಸರ್
ವರ್ಗ:ಪ್ರಾಧ್ಯಾಪಕರು
ಐಸೊಪ್ರೊಪಿಲ್ ಅಸಿಟೇಟ್

**ಐಸೊಪ್ರೊಪಿಲ್ ಅಸಿಟೇಟ್** ಒಂದು ಎಸ್ಟರ್ ಆಗಿದ್ದು,ಸಾವಯವ ಸಂಯುಕ್ತವಾಗಿದೆ. ಇದು ಅಸಿಟಿಕ್ ಆಮ್ಲ ಮತ್ತು ಐಸೊಪ್ರೊಪನಾಲ್‍ನ ಎಸ್ಟೆರಿಫಿಕೇಶನ್ ಉತ್ಪನ್ನವಾಗಿದೆ.  ಇದು ವಿಶಿಷ್ಟವಾದ ಹಣ್ಣಿನ ವಾಸನೆಯೊಂದಿಗೆ ಸ್ಪಷ್ಟ, ಬಣ್ಣರಹಿತ ದ್ರವವಾಗಿದೆ.

ಐಸೊಪ್ರೊಪಿಲ್ ಅಸಿಟೇಟ್ ಒಂದು ದ್ರಾವಕವಾಗಿದ್ದು, ವಿವಿಧ ರೀತಿಯ ತಯಾರಿಕೆಯ ಉಪಯೋಗಗಳನ್ನು ಹೊಂದಿದೆ. ಇದು ಇತರ ಸಾವಯವ ದ್ರಾವಕಗಳೊಂದಿಗೆ ಬೆರೆಯುತ್ತದೆ ಮತ್ತು ನೀರಿನಲ್ಲಿ ಸ್ವಲ್ಪಮಟ್ಟಿಗೆ ಕರಗುತ್ತದೆ (ಆದರೂ ಈಥೈಲ್ ಅಸಿಟೇಟ್‌ಗಿಂತ ಕಡಿಮೆ). ಇದನ್ನು ಸೆಲ್ಯುಲೋಸ್, ಪ್ಲಾಸ್ಟಿಕ್, ಎಣ್ಣೆ ಮತ್ತು ಕೊಬ್ಬುಗಳಿಗೆ ದ್ರಾವಕವಾಗಿ ಬಳಸಲಾಗುತ್ತದೆ. ಇದು ಕೆಲವು ಮುದ್ರಣ ಶಾಯಿಗಳು  ಮತ್ತು ಸುಗಂಧ ದ್ರವ್ಯಗಳ ತಯಾರಿಕೆಯಲ್ಲಿ ಒಂದು ಅಂಶವಾಗಿದೆ.

ಐಸೊಪ್ರೊಪಿಲ್ ಅಸಿಟೇಟ್ ಗಾಳಿಯ ಉಪಸ್ಥಿತಿಯಲ್ಲಿ ಉಕ್ಕಿನ ಸಂಪರ್ಕದಲ್ಲಿ ನಿಧಾನವಾಗಿ ಕೊಳೆತು ಅಸಿಟಿಕ್ ಆಮ್ಲ ಮತ್ತು ಐಸೊಪ್ರೊಪನಾಲ್ ಅನ್ನು ಉತ್ಪಾದಿಸುತ್ತದೆ. ಇದು ಆಕ್ಸಿಡೈಸಿಂಗ್ ವಸ್ತುಗಳೊಂದಿಗೆ ತೀವ್ರವಾಗಿ ಪ್ರತಿಕ್ರಿಯಿಸುತ್ತದೆ ಮತ್ತು ಇದು ಅನೇಕ ಪ್ಲಾಸ್ಟಿಕ್‌ಗಳನ್ನು ಆಕ್ರಮಿಸುತ್ತದೆ.

ಐಸೊಪ್ರೊಪಿಲ್ ಅಸಿಟೇಟ್ ಅದರ ದ್ರವ ಮತ್ತು ಆವಿಯ ರೂಪಗಳಲ್ಲಿ ಸಾಕಷ್ಟು ದಹನಕಾರಿಯಾಗಿದೆ ಮತ್ತು ನುಂಗಿದರೆ ಅಥವಾ ಉಸಿರಾಡಿದರೆ ಅದು ಹಾನಿಕಾರಕವಾಗಿದೆ.

ಔದ್ಯೋಗಿಕ ಸುರಕ್ಷತೆ ಮತ್ತು ಆರೋಗ್ಯ ಆಡಳಿತವು ಐಸೊಪ್ರೊಪಿಲ್ ಅಸಿಟೇಟ್ ಅನ್ನು ನಿರ್ವಹಿಸುವ ಕಾರ್ಮಿಕರಿಗೆ  ಸರಾಸರಿ ಎಂಟು ಗಂಟೆಗಳ ಕೆಲಸದ ಅವಧಿಯಲ್ಲಿ  ೨೫೦ ಪಿಪಿಎಂ ನ ಮಿತಿಯನ್ನು ಅನುಮತಿಸಿದೆ.

## ಉಲ್ಲೇಖಗಳು 
ವರ್ಗ:ರಾಸಾಯನಿಕ ಸಂಯುಕ್ತಗಳು
ವರ್ಗ:ರಸಾಯನ ಶಾಸ್ತ್ರ
ದೀಕ್ಷಿತ್ ಶೆಟ್ಟಿ

**ದೀಕ್ಷಿತ್ ಶೆಟ್ಟಿ** ಒಬ್ಬ ಭಾರತೀಯ ಚಲನಚಿತ್ರ ಮತ್ತು ಕಿರುತೆರೆ ನಟ, ಇವರು ಪ್ರಧಾನವಾಗಿ ಕನ್ನಡ ಮತ್ತು ತೆಲುಗು ಚಲನಚಿತ್ರಗಳಲ್ಲಿ ಕೆಲಸ ಮಾಡುತ್ತಾರೆ. ಅವರು *ದಿಯಾ* (2020), ದಸರಾ (2023) ಮತ್ತು ಬ್ಲಿಂಕ್ (2024) ಚಲನಚಿತ್ರಗಳಿಂದ ಮತ್ತು ನಾಗಿಣಿ ಧಾರಾವಾಹಿಯಿಂದ ಹೆಸರುವಾಸಿಯಾಗಿದ್ದಾರೆ. ಇವರು ತಮ್ಮ ಪ್ರಯೋಗಾತ್ಮಕ ಪಾತ್ರಗಳು ಮತ್ತು ಚಲನಚಿತ್ರಗಳಿಂದ ಹೆಸರುವಾಸಿಯಾಗಿದ್ದಾರೆ.

## ವೃತ್ತಿ 
ದೀಕ್ಷಿತ್ 2016 ರಲ್ಲಿ  *ಪ್ರೀತಿ ಎಂದರೇನು* ಮತ್ತು *ಸಾಕ್ಷಿ*  ಧಾರಾವಾಹಿಗಳೊಂದಿಗೆ ತಮ್ಮ ವೃತ್ತಿಜೀವನವನ್ನು ಪ್ರಾರಂಭಿಸಿದರು ಮತ್ತು ದೀಪಿಕಾ ದಾಸ್ ಜೊತೆಗೆ ನಟಿಸಿದ *ನಾಗಿಣಿ*  ಇಂದ ಖ್ಯಾತಿ ಪಡೆದರು. ಅವರು  *ಡ್ಯಾನ್ಸ್ ಕರ್ನಾಟಕ ಡ್ಯಾನ್ಸ್‌* ರಿಯಾಲಿಟಿ ಶೋನಲ್ಲಿ ಭಾಗವಹಿಸಿದರು ಮತ್ತು ದೀಪಿಕಾ ದಾಸ್ ಅವರೊಂದಿಗೆ ವಿಜೇತರಾಗಿ ಹೊರಹೊಮ್ಮಿದರು.

ಅವರು 2020 ರ ಚಲನಚಿತ್ರ ದಿಯಾದೊಂದಿಗೆ, ಕನ್ನಡ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು. ಇದು ವಿಮರ್ಶಕರು ಮತ್ತು ಪ್ರೇಕ್ಷಕರಿಂದ ಮೆಚ್ಚುಗೆ ಪಡೆಯಿತು. ಅವರು 2022 ರಲ್ಲಿ ಕೆಲವು ಕನ್ನಡ ಕಿರುಚಿತ್ರಗಳಲ್ಲಿ ಕಾಣಿಸಿಕೊಂಡರು. ನಂತರ ಅವರು *ಮುಗ್ಗುರು ಮೊನಗಲ್ಲು* ಚಿತ್ರದ ಮೂಲಕ ತೆಲುಗು ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು ಮತ್ತು ನಂತರ *ದಿ ರೋಸ್ ವಿಲ್ಲಾ*ದಲ್ಲಿ ನಟಿಸಿದರು. ಆದರೂ, ತೆಲುಗಿನಲ್ಲಿ ನಾನಿ ಮತ್ತು ಕೀರ್ತಿ ಸುರೇಶ್ ಜೊತೆಯಲ್ಲಿ ನಟಿಸಿದ *ದಸರಾ* ಚಿತ್ರದ ಮೂಲಕ ಅವರು ಪ್ರಸಿದ್ಧರಾದರು *.*  ಅವರು ನಾನಿ ಬೆಂಬಲದೊಂದಿಗೆ ಆಂಥಾಲಜಿ ಸರಣಿಯಾದ *ಮೀಟ್ ಕ್ಯೂಟ್‌*ನಲ್ಲಿಯೂ ಕಾಣಿಸಿಕೊಂಡರು. ಅವರ ಮುಂದಿನ ಚಿತ್ರ "*ಕೆ ಟಿ ಎಂ"* 2024 ರಲ್ಲಿ ಬಿಡುಗಡೆಯಾಯಿತು. ಇದು ಮಿಶ್ರ ಪ್ರತಿಕ್ರಿಯೆ ಪಡೆದುಕೊಂಡಿತು, ಆದರೆ ಶೆಟ್ಟಿ ಅವರ ಅಭಿನಯವನ್ನು ಪ್ರಶಂಸಿಸಲಾಯಿತು. ಮುಂದಿನ ಚಿತ್ರ *ಬ್ಲಿಂಕ್,* ಒಂದು ತಿಂಗಳೊಳಗೆ  ಬಿಡುಗಡೆಯಾಯಿತು, ಇದು ಈಡಿಪಸ್ ಕಥೆಯೊಂದಿಗೆ ಪ್ರಯೋಗಾತ್ಮಕ ಸೈನ್ಸ್-ಫಿಕ್ಷನ್ ಚಲನಚಿತ್ರವಾಗಿದ್ದು, ಇದು ಒಳ್ಳೆಯ ವಿಮರ್ಶೆಗಳನ್ನು ಪಡೆದುಕೊಂಡಿತು.
## ಚಿತ್ರಗಳು
### ಚಲನಚಿತ್ರಗಳು 
### ಕಿರು ಚಿತ್ರಗಳು
### ಕಿರುತೆರೆ
## ಪುರಸ್ಕಾರಗಳು 
## ಉಲ್ಲೇಖಗಳು 
ವರ್ಗ:ಜೀವಂತ ವ್ಯಕ್ತಿಗಳು
ವರ್ಗ:ಕನ್ನಡ ಚಿತ್ರರಂಗದ ನಟರು
ವರ್ಗ:ಚಲನಚಿತ್ರ ನಟರು
ವರ್ಗ:ಕಿರುತೆರೆ ಕಲಾವಿದರು
ಐಬೆಕ್ಸ್

**ಐಬೆಕ್ಸ್‌**: ದಕ್ಷಿಣ ಯುರೋಪು, ಮಧ್ಯ ಏಷ್ಯ, ಏಷ್ಯ ಮೈನರುಗಳಲ್ಲಿ ಕಂಡುಬರುವ, ಸ್ಥೂಲವೂ ದೃಢವೂ ಆದ ಮೈಕಟ್ಟುಳ್ಳ ಕಾಡುಮೇಕೆಗಳ ಪೈಕಿ ಒಂದು. ಕ್ಯಾಪ್ರ ಜಾತಿಗೆ ಸೇರಿದೆ. ಪರ್ವತ ಪ್ರದೇಶಗಳಲ್ಲೇ ಇದರ ವಾಸ ಹೆಚ್ಚು. ಒಂದಾನೊಂದು ಕಾಲದಲ್ಲಿ ಜರ್ಮನಿ ಮತ್ತು ಸ್ವಿಟ್ಜರ್ಲೆಂಡ್ ದೇಶಗಳ ಪರ್ವತ ಶ್ರೇಣಿಗಳಲ್ಲಿ ಇದು ಕಾಣಸಿಗುತ್ತಿತ್ತು. ಐಬೆಕ್ಸ್‌ ನೋಡುವುದಕ್ಕೆ ಅಂದವಾದ ಪ್ರಾಣಿ. ಹೆಗಲವರೆಗಿನ ಎತ್ತರ 40". ಉದ್ದ ಸು. 4¼'. ಕೊಂಬು ಬಾಗಿದ್ದು ಉದ್ದಕ್ಕೂ ಗಚ್ಚುಗಚ್ಚಾಗಿ, ಗರಗಸದಂತಿದೆ. ಹೆಣ್ಣುಗಳ ಕೊಂಬು ನೇರ, ಮೋಟು. ಗಂಡುಗಳಿಗೆ ಗಡ್ಡವುಂಟು. ಅವುಗಳ ಮೈತುಂಬ ಒರಟಾದ ಬಿರುಸು ಕೂದಲುಗಳಿವೆ. ಬೇಸಗೆ ಯಲ್ಲಿ ಕೂದಲು ಸಣ್ಣಗಿದ್ದು ಬೂದುಬಣ್ಣಕ್ಕಿರುತ್ತದೆ. ಶೀತಕಾಲ ದಲ್ಲಿ ಉದ್ದವಾದ ಹಳದಿ-ಕೆಂಪು ಬಣ್ಣದ ಕೂದಲು ಈ ಸಣ್ಣ ತೆಳು ಕೂದಲನ್ನು ಮುಚ್ಚಿಕೊಳ್ಳುತ್ತದೆ.

ಏಷ್ಯದ ಐಬೆಕ್ಸಿನ ಕೊಂಬು ಗಳೂ ಮೈಬಣ್ಣವೂ ಮಿಕ್ಕ ಪ್ರದೇಶಗಳವಕ್ಕಿಂತ ಭಿನ್ನವಾಗಿವೆ. ಬೇಸಗೆಯಲ್ಲಿ ಅವು ಝರಿಗಳ ಕಡಿದಾದ ಇಳಿಜಾರುಗಳಲ್ಲಿ ಮೊಳೆಯುವ ಹುಲ್ಲುಚಿಗುರುಗಳಿಂದ ಆಕರ್ಷಿತವಾಗಿ ಹಿಮ ಪಂಕ್ತಿಯಿಂದ ಕೆಳಕ್ಕೆ ಇಳಿದು ಬರುತ್ತವೆ. ಗುಂಪಿನಲ್ಲಿ 12 ರಿಂದ 40 ಪ್ರಾಣಿಗಳಿರುತ್ತವೆ. ಸಾಮಾನ್ಯವಾಗಿ ಇವು ಮುಂಜಾವಿನಲ್ಲಿ, ಅನಂತರ ಮರಳಿ ಮುನ್ನೆಚ್ಚರಿಕೆಯಲ್ಲಿ ಮೇಯುತ್ತವೆ. ಅಲ್ಲದೆ ತಮ್ಮ ತಮ್ಮ ಮೇವಿನ ಸ್ಥಳಗಳನ್ನು ಪದೇ ಪದೇ ಬದಲಾಯಿಸುತ್ತಿರುತ್ತವೆ. ಮೇಯುವ ಸ್ಥಳಗಳ ಹಿಂದುಗಡೆಯ ಬೆಟ್ಟದ ಬೆನ್ನೇಣುಗಳೂ ಕಮರಿಗಳೂ ಅವಕ್ಕೆ ಒಳ್ಳೆಯ ಆಶ್ರಯವನ್ನು ಕೊಡುತ್ತವೆ. ಈ ಉನ್ನತ ಪ್ರದೇಶಗಳಿಗೆ ಅವು ವಿಶ್ರಾಂತಿಗಾಗಿಯೋ ಇಲ್ಲ ಭಯದಿಂದ ಪಾರಾಗಲೋ ಹೋಗುತ್ತವೆ. ಈ ಪ್ರದೇಶಗಳು ದುರ್ಗಮವಾಗಿರುವುದರಿಂದಲೂ ಈ ಪ್ರಾಣಿಗಳ ಹೆಣ್ಣುಗಳಿಗೆ ಚುರುಕಾದ ಕಣ್ಣುಗಳೂ ಶತ್ರುಗಳ ವಾಸನೆಯನ್ನು ಕಂಡುಹಿಡಿಯುವ ಸಾಮಥರ್ಯ್‌ವೂ ಜಾಗರೂಕತೆಯೂ ಇರುವುದರಿಂದ ಇವು ಆ ಜಾಗಗಳಲ್ಲಿ ನೆಮ್ಮದಿಯಾಗಿರಬಲ್ಲವು.

ಮುಂಬೇಸಗೆಯಲ್ಲಿ ವಯಸ್ಸಾದ ಗಂಡುಗಳು ಹೆಣ್ಣುಗಳ ಮತ್ತು ಮರಿಗಳ ಹತ್ತಿರದಲ್ಲಿದ್ದು ಗುಂಪಿನ ಯೋಗಕ್ಷೇಮ ನೋಡಿಕೊಳ್ಳುತ್ತವೆ. ಅಕ್ಟೋಬರ್ ತಿಂಗಳು ಇವಕ್ಕೆ ಬೆದೆಗಾಲ. ಮೇ ಅಥವಾ ಜೂನ್ ತಿಂಗಳಿನಲ್ಲಿ ಆಹಾರ ಸಮೃದ್ಧಿಯಾಗಿರುವಾಗ ಮರಿಹಾಕುತ್ತವೆ. ಈ ಮರಿಗಳು ಇತರೆಲ್ಲ ಮೇಕೆ ಕುರಿಗಳಂತೆ ಬಲುಬೇಗ ತಮ್ಮ ತಾಯ ಜೊತೆಗೆ ಬೆಟ್ಟದ ಬಿರುಕುಗಳಲ್ಲಿಯೂ ಬಂಡೆಗಳಲ್ಲಿಯೂ ಓಡಿಯಾಡಲು ಪ್ರಾರಂಭಿಸುತ್ತವೆ. ಮೈಕೆಳಭಾಗದಲ್ಲಿ ದಟ್ಟವಾದ ತುಪ್ಪಟವಿರುವುದರಿಂದ ಇವಕ್ಕೆ ಚಳಿ ಸೋಕದು. ಸಮೃದ್ಧವಾಗಿಯೂ ಮೃದುವಾಗಿಯೂ ದಟ್ಟವಾಗಿಯೂ ಇರುವ ಈ ತುಪ್ಪುಳಕ್ಕಾಗಿ ಇವನ್ನು ಜನ ಬೇಟೆಯಾಡುತ್ತಾರೆ.

ಸೈಬೀರಿಯದ ಐಬೆಕ್ಸ್‌ ಉಳಿದೆಲ್ಲ ಬೆಟ್ಟದ ಆಡುಗಳಿಗಿಂತ ದೊಡ್ಡದು. ಅಂದರೆ ಗಂಡು ಐಬೆಕ್ಸ್‌ ಗಾತ್ರದಲ್ಲಿ ಒಂದು ಸಣ್ಣ ಕತ್ತೆಯಷ್ಟಿರುತ್ತದೆ.
## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
* 
* Francke, A. H. (1914). *Antiquities of Indian Tibet*. Two Volumes. Calcutta. 1972 reprint: S. Chand, New Delhi.

ವರ್ಗ:ಪ್ರಾಣಿಗಳು
ಒಂದಲ್ಲಾ ಎರಡಲ್ಲಾ (ಚಲನಚಿತ್ರ)

***ಒಂದಲ್ಲಾ ಎರಡಲ್ಲಾ***  2018 ರ ಭಾರತೀಯ ಹಾಸ್ಯ ಚಲನಚಿತ್ರವಾಗಿದ್ದು, ಈ ಹಿಂದೆ ರಾಮಾ ರಾಮಾ ರೇ ಬರೆದು ನಿರ್ದೇಶಿಸಿದ ಡಿ. ಸತ್ಯ ಪ್ರಕಾಶ್ ಅವರು ಬರೆದು ನಿರ್ದೇಶಿಸಿದ್ದಾರೆ,   ಮತ್ತು ಹೆಬ್ಬುಲಿ ಚಿತ್ರವನ್ನು ನಿರ್ಮಿಸಿದ್ದ ಉಮಾಪತಿ ಶ್ರೀನಿವಾಸ್ ನಿರ್ಮಿಸಿದ್ದಾರೆ.   ಚಲನಚಿತ್ರದ ನಿರ್ಮಾಣವು ಫೆಬ್ರವರಿಯಲ್ಲಿ ಪ್ರಾರಂಭವಾಯಿತು,  ನಾಯಕ-ಬಾಲನಟ ರೋಹಿತ್ ಪಾಂಡವಪುರ, ಚಲನಚಿತ್ರಕ್ಕಾಗಿ ಆಡಿಷನ್ ಮಾಡಿದ 1500 ಮಕ್ಕಳಲ್ಲಿ ಆಯ್ಕೆಯಾದನು.  

## ಕಥಾವಸ್ತು 
ಸಮೀರ ಎಂಬ ಏಳು ವರ್ಷದ ಬಾಲಕ ತನ್ನ ಮುದ್ದಿನ ಹಸು ಬಾನುವನ್ನು ಕಳೆದುಕೊಳ್ಳುವ ಸುತ್ತ ಕಥೆ ನಡೆಯುತ್ತದೆ. ಅವನು ತನ್ನ ಮುದ್ದಿನ ಹಸುವನ್ನು ಹುಡುಕುತ್ತಾ ಒಬ್ಬನೇ 'ಪೇಟೆ' ಎಂಬ ಪಟ್ಟಣಕ್ಕೆ ಹೋಗುತ್ತಾನೆ, ದಾರಿಯುದ್ದಕ್ಕೂ ಅವನು ಸಮಾಜದ ವಿವಿಧ ವರ್ಗಗಳ ಜನರನ್ನು ಭೇಟಿಯಾಗುತ್ತಾನೆ. ಮುಗ್ಧತೆ ಚಿತ್ರದ ಮುಖ್ಯ ವಿಷಯವಾಗಿದೆ.

## ತಾರಾಗಣ 
* ಸಮೀರ್ ಪಾತ್ರದಲ್ಲಿ ರೋಹಿತ್ ಪಾಂಡವಪುರ
* "ಹುಲಿ" ಆಗಿ ಸಾಯಿಕೃಷ್ಣ ಕುಡ್ಲ
* ಎಂ. ಕೆ. ಮಠ
* ಆನಂದ್ ನೀನಾಸಂ - ಫೈನಾನ್ಶಿಯರ್ ನಂದಗೋಪಾಲನಾಗಿ 
* ರಾಜಣ್ಣನಾಗಿ ಪ್ರಭುದೇವ ಹೊಸದುರ್ಗ
* ಆಟೋ ರಿಕ್ಷಾ ಚಾಲಕ ಸುರೇಶನಾಗಿ ನಾಗಭೂಷಣ
* ರಂಜಾನ್ ಸಾಬ್ ಉಳ್ಳಾಗಡ್ಡಿ
* ಜಿ. ಎಸ್. ರಂಗನಾಥ್
* ಯು. ವಿ. ನಂಜಪ್ಪ ಬೆನಕ
* ತಿಮ್ಮಪ್ಪ ಕುಲಾಲ್
* ಸಂಧ್ಯಾ ಅರಕೆರೆ
* ಉಷಾ ರವಿಶಂಕರ್
* ತ್ರಿವೇಣಿ ಎಂ. ವಸಿಷ್ಠ

## ಸಂಗೀತ 
ಚಿತ್ರಕ್ಕೆ ಸಂಗೀತವನ್ನು ವಾಸುಕಿ ವೈಭವ್ ಮತ್ತು ನೋಬಿನ್ ಪಾಲ್  ಸಂಯೋಜಿಸಿದ್ದಾರೆ. ಹಾಡುಗಳಿಗೆ ಸಾಹಿತ್ಯವನ್ನು ಡಿ. ಸತ್ಯ ಪ್ರಕಾಶ್ ಅವರು  ಬರೆದಿದ್ದಾರೆ.

## ಪ್ರಶಸ್ತಿಗಳು ಮತ್ತು ನಾಮನಿರ್ದೇಶನಗಳು 
## ಉಲ್ಲೇಖಗಳು 
ವರ್ಗ:ವರ್ಷ-೨೦೧೮ ಕನ್ನಡಚಿತ್ರಗಳು
ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:ಮಕ್ಕಳ ಕಾಲ್ಪನಿಕ ಚಲನಚಿತ್ರಗಳು
ಐಸೊಬಾರ್ (ಹವಾಮಾನ ಶಾಸ್ತ್ರದಲ್ಲಿ)

's *New and Correct Chart Shewing  the Variations of the Compass* (1701)]]
**ಐಸೊಬಾರ್ (ಹವಾಮಾನ ಶಾಸ್ತ್ರದಲ್ಲಿ)** ಸಮಾನ ಒತ್ತಡದಲ್ಲಿರುವ ಎರಡು ಸ್ಥಳಗಳನ್ನು ಸೇರಿಸುವ ರೇಖೆ. ಉದಾಹರಣೆಗೆ ಹವಾಮಾನದ ನಕ್ಷೆಗಳಲ್ಲಿ ಈ ರೇಖೆಗಳನ್ನು ಕಾಣಬಹುದು. ಇಂಥ ಒಂದು ನಕ್ಷೆಯಲ್ಲಿ ಕಾಣುವ ಒತ್ತಡಗಳು ವೀಕ್ಷಣೆ ಮಾಡಿ ದೊರೆತ ಒತ್ತಡಗಳಲ್ಲಿ; ಬದಲು, ಸಮುದ್ರಮಟ್ಟಕ್ಕೆ ಸಂಸ್ಕರಿಸಿದಂಥ ಬೆಲೆಗಳು.

1 ಬಾರ್=ಚದರ ಸೆಂಟಿಮೀಟರಿಗೆ 106 ಡೈನುಗಳು. 1 ಮಿಲ್ಲಿಬಾರ್=ಚದರ ಸೆಂಟಿಮೀಟರಿಗೆ 103 ಡೈನುಗಳು. ಪ್ರತಿದಿವಸವೂ ಮುಖ್ಯಪಟ್ಟಣಗಳಲ್ಲಿ 01, 07, 13 ಮತ್ತು 18 ಗಂಟೆಗಳಲ್ಲಿ ವಾತಾವರಣದ ಒತ್ತಡಗಳನ್ನು ಅಳೆದು ಇವನ್ನು ಆ ಸ್ಥಳಗಳು ಸಮುದ್ರಮಟ್ಟದಲ್ಲಿದ್ದಿದ್ದರೆ ದೊರೆಯುತ್ತಿದ್ದ ಬೆಲೆಗಳಿಗೆ ಸಂಸ್ಕರಿಸಿ ಸಮಾನ ಒತ್ತಡವಿರುವ ಸ್ಥಳಗಳ ಮೇಲೆ ಒಂದೇ ಒತ್ತಡ ರೇಖೆಯನ್ನು (ಐಸೊಬಾರ್) ಎಳೆಯಲಾಗುತ್ತದೆ.ಐಸೊಬಾರುಗಳನ್ನೆಳೆದು ಇವು ಆವರಿಸುವ ಕಡಿಮೆ ಒತ್ತಡ ಮತ್ತು ಅಧಿಕ ಒತ್ತಡದ ಜಾಗಗಳನ್ನು ಗುರುತಿಸಲಾಗುವುದು. ಕಡಿಮೆ ಇರುವ ಜಾಗಗಳ ಸುತ್ತಲೂ ಒತ್ತಡದ ಇಳಿತ ತೀವ್ರವಾಗಿರುವಲ್ಲಿ ಗಾಳಿ ವೇಗವಾಗಿ ಬೀಸುವುದು. ಭೂಮಿಯ ಆವರ್ತನೆ, ಸ್ಥಳದ ಉನ್ನತಿ ಮೊದಲಾದ ಕಾರಣಗಳಿಂದ ಈ ಗಾಳಿ ಸುಳಿಸುಳಿಯಾಗಿ ಬೀಸುತ್ತ ಚಂಡಮಾರುತವಾಗಿ ಸುಳಿಸುಳಿಯಾಗಿ ಪರಿಣಮಿಸುತ್ತದೆ. ಫಕ್ಕನೆ ಒಂದೆಡೆ ಐಸೊಬಾರುಗಳು ಚಿಕ್ಕ ಭಾಗವನ್ನು ಆವರಿಸಿದರೆ ಅಲ್ಲಿ ಅನತಿಕಾಲದಲ್ಲೇ ಸುಳಿಗಾಳಿ ಬೀಸುವುದು ಎಂದು ಮುನ್ನೆಚ್ಚರಿಕೆ ಕೊಡಬಹುದು. ಅಧಿಕ ಒತ್ತಡವಿರುವಲ್ಲಿ ಉತ್ತಮ ಹವೆ ಇರುತ್ತದೆ. ಇನ್ನು ಇಂಥ ಚಿತ್ರಗಳಿಂದ ಗಾಳಿಯ ಬೀಸುವ ದಿಕ್ಕು ಏನು, ಗಾಳಿ ಹೇಗೆ ವೇಗಪೂರಿತವಾಗುತ್ತದೆ ಎಂಬುದನ್ನೆಲ್ಲ ಊಹಿಸಿ ಮುನ್ನೆಚ್ಚರಿಕೆ ನೀಡಲು ಸಾಧ್ಯ. ಹೀಗೆ ಶುಭ್ರಹವೆ, ಮೋಡ, ಗಾಳಿ, ಮಳೆ ಮುಂತಾದುವುಗಳನ್ನೆಲ್ಲ ಮುಂಚಿತವಾಗಿ ಸೂಚಿಸಲು ಇಂಥ ಐಸೊಬಾರುಗಳ ಚಿತ್ರಗಳು ಸಹಕಾರಿಗಳು. ಐಸೊಬಾರುಗಳು ಒದಗಿಸುವ ಜ್ಞಾನವನ್ನು ಸಮಾನೋಷ್ಣತಾ ರೇಖೆಗಳು (ಐಸೊಥರ್ಮಲ್ ಲೈನ್ಸ್), ಗಾಳಿ ಬೀಸುವ ದಿಕ್ಕು, ಸ್ಥಳದ ಉನ್ನತಿ, ಸಮುದ್ರಸಾಮೀಪ್ಯ ಮೊದಲಾದವುಗಳೊಡನೆ ತುಲನೆಮಾಡಿ ಹವೆಯನ್ನು ಕುರಿತ ಎಚ್ಚರಿಕೆಗಳನ್ನು ಕೊಡುತ್ತಾರೆ.
## ಉಲ್ಲೇಖಗಳು
ವರ್ಗ:ಹವಾಮಾನ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಐಸ್ಯಾಕ್

**ಐಸ್ಯಾಕ್**: ಪ್ರ.ಶ.ಪು. 1500. ಏಬ್ರಹಾಂ ಪ್ರವಾದಿಯ ಎರಡನೆಯ ಮಗ. ತಂದೆಯ ಅನಂತರ ಹೀಬ್ರೂ ಜನತೆಗೆ ಪ್ರವಾದಿ ನಾಯಕನಾದವ. ತಂದೆ ಏಬ್ರಹಾಂಗೆ ನೂರು ವರ್ಷ ತಾಯಿ ಸಾರಾಗೆ ತೊಂಬತ್ತು ವರ್ಷ ವಯಸ್ಸಾದಾಗ ಈತ ಜನಿಸಿದ. ಇಸ್ಲಾಮಿ ಭಾಷೆಯಲ್ಲಿ ಇಸ್ಹಾಕ್ ಎಂದು ಈತನ ಹೆಸರು. ಈ ಹೆಸರಿಗೆ ನಗು ಎಂದರ್ಥ. ಅಂಥ ವೃದ್ಧಾಪ್ಯದಲ್ಲಿ ತಮಗೆ ಮಕ್ಕಳಾಗುತ್ತದೆಂಬ ವಾರ್ತೆ ಬಂದಾಗ ತಂದೆ - ತಾಯಿಗಳು ದೊಡ್ಡದಾಗಿ ನಕ್ಕರೆಂದೂ ಹುಟ್ಟಿದ ಮಗುವಿಗೆ ನಗು ಎಂದೇ ಹೆಸರಿಟ್ಟರೆಂದೂ ಕಥೆ. ದೇವರು ಏಬ್ರಹಾಂನ ಸತ್ವ್ತಪರೀಕ್ಷೆ ಮಾಡಲು ಚಿಕ್ಕಮಗುವನ್ನೇ ಬಲಿಯಾಗಿ ಕೇಳಿದನೆಂದೂ ಅದಕ್ಕೆ ಸಿದ್ಧನಾದಾಗ ತಾನೇ ಅದನ್ನು ಕನಿಕರದಿಂದ ತಪ್ಪಿಸಿದನೆಂದೂ ಹಳೆಯ ಒಡಂಬಡಿಕೆಯಲ್ಲಿ ಹೇಳಲಾಗಿದೆ. ಹಾರನ್ ಪ್ರದೇಶದ ರೆಬೆಕ್ ಎಂಬುವಳನ್ನು ಐಸ್ಯಾóಕ್ ಮದುವೆಯಾದ. ಅವನಿಗೆ ಇಬ್ಬರು ಮಕ್ಕಳಾದರು. ಎರಡನೆಯವನಾದ ಯಾಕೂಬನು (ಜೇಕಬ್) ಯೆಹೂದಿ ಮನೆತನದ ಮೂಲಪುರುಷನಾದ. ಮೋಸಸ್ (ಮೂಸಾ), ಸಾಲೊಮನ್ (ಸುಲೇಮಾನ್), ಡೇವಿಡ್ (ದಾವೂದ್) ಇವರೆಲ್ಲ ಈ ವಂಶದವರೇ.
## ಉಲ್ಲೇಖಗಳು
ವರ್ಗ:ಕ್ರೈಸ್ತ ಧರ್ಮ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹುಚ್ಚ (ಚಲನಚಿತ್ರ)

***ಹುಚ್ಚ***  2001 ರ ಭಾರತೀಯ ಕನ್ನಡ ಭಾಷೆಯ ರೋಮ್ಯಾಂಟಿಕ್ ಆಕ್ಷನ್ ಡ್ರಾಮಾ ಚಿತ್ರವಾಗಿದ್ದು, ಇದನ್ನು ಓಂ ಪ್ರಕಾಶ್ ರಾವ್ ನಿರ್ದೇಶಿಸಿದ್ದಾರೆ, ಇದರಲ್ಲಿ ಸುದೀಪ್ ಮತ್ತು ರೇಖಾ ವೇದವ್ಯಾಸ್ ನಟಿಸಿದ್ದಾರೆ. ಈ ಚಿತ್ರವು 1999 ರ ತಮಿಳು ಚಲನಚಿತ್ರ *ಸೇತು*ವಿನ ರಿಮೇಕ್ ಆಗಿದ್ದು, ಸಕಾರಾತ್ಮಕ ವಿಮರ್ಶೆಗಳೊಂದಿಗೆ ಬಿಡುಗಡೆಯಾಯಿತು ಮತ್ತು ಸುದೀಪ್‌ಗೆ ಸಾಕಷ್ಟು ಖ್ಯಾತಿಯನ್ನು ತಂದುಕೊಟ್ಟಿತು.  ಈ ಹಿಂದೆ ಉಪೇಂದ್ರ ಮತ್ತು ಶಿವ ರಾಜ್‌ಕುಮಾರ್ ಸ್ಕ್ರಿಪ್ಟ್ ಅನ್ನು ತಿರಸ್ಕರಿಸಿದ್ದರು.  *ಹುಚ್ಚ 2* ಚಿತ್ರವು ಈ ಚಿತ್ರದ ಮುಂದುವರಿಕೆ ಅಲ್ಲ ಆದರೆ ಇಂತಹದೇ ವಿಷಯವನ್ನು ಹೊಂದಿದೆ. 

## ಕಥೆಯ ಸಾರಾಂಶ 
ಜನಪ್ರಿಯ ವಿದ್ಯಾರ್ಥಿ ಸಚ್ಚಿದಾನಂದನು ಪ್ರಭಾವ ಮತ್ತು ಹಿಂಸೆಯ ಮೂಲಕ ಕಾಲೇಜು ಚುನಾವಣೆಯಲ್ಲಿ ಗೆಲ್ಲುತ್ತಾನೆ. ಅದೇ ಸಮಯದಲ್ಲಿ, ಅವನು ಕೆಲವು ಶತ್ರುಗಳನ್ನು ಮಾಡಿಕೊಳ್ಳುತ್ತಾನೆ ಮತ್ತು ಸಂಪ್ರದಾಯವಾದಿ ಹುಡುಗಿಯೊಂದಿಗೆ ಪ್ರೀತಿಯಲ್ಲಿ ಬೀಳುತ್ತಾನೆ.

## ತಾರಾಗಣ 
* ಸುದೀಪ್
* ರೇಖಾ ವೇದವ್ಯಾಸ್
* ಅವಿನಾಶ್
* ಪವಿತ್ರ ಲೋಕೇಶ್
* ಶೈಲಜಾ ಜೋಶಿ
* ಶಿವರಾಂ
* ಶ್ರೀಧರ್
* ಸನಾ

## ಧ್ವನಿಮುದ್ರಿಕೆ 
ಧ್ವನಿಮುದ್ರಿಕೆಯನ್ನು ರಾಜೇಶ್ ರಾಮನಾಥ್ ರಚಿಸಿದ್ದಾರೆ.  ಮೂಲ ಚಿತ್ರದ "ಎಂಗೆ ಸೆಲ್ಲುಮ್" ಮತ್ತು "ವಾರ್ತೈ ಥಾವರಿ ವಿಟ್ಟೈ" ಹಾಡುಗಳನ್ನು ಕ್ರಮವಾಗಿ "ಯಾರೋ ಯಾರೋ" ಮತ್ತು "ಮಾತು ತಪ್ಪಿದಳು" ಎಂದು ಇಲ್ಲಿ ಉಳಿಸಿಕೊಳ್ಳಲಾಗಿದೆ. ಸೋನು ನಿಗಮ್ ಅವರ "ಉಸಿರೇ ಉಸಿರೆ" ಹಾಡಿನ ಬಗ್ಗೆ ಸುದೀಪ್ ಅತೃಪ್ತಿ ವ್ಯಕ್ತಪಡಿಸಿ, ರಾಜೇಶ್ ಕೃಷ್ಣನ್ ಹಾಡನ್ನು ಹಾಡಬಹುದೇ ಎಂದು ರಾಜೇಶ್ ರಾಮನಾಥ್ ಅವರನ್ನು ಕೇಳಿದರು. 

ಎಲ್ಲಾ ಹಾಡುಗಳಿಗೆ ಸಾಹಿತ್ಯವನ್ನು ಕೆ. ಕಲ್ಯಾಣ್ ಅವರು ಬರೆದಿದ್ದಾರೆ.

## ಪ್ರತಿಕ್ರಿಯೆ 
 *ಆನ್‌ಲೈನ್ ಬೆಂಗಳೂರ್* ನ ವಿಮರ್ಶಕರೊಬ್ಬರು, "ಒಟ್ಟಾರೆಯಾಗಿ, *ಹುಚ್ಚ* ಚೆನ್ನಾಗಿ ನಿರ್ಮಿಸಿದ ಚಲನಚಿತ್ರ ಎನ್ನಬಹುದು ಮತ್ತು ಯಾವುದೇ ಆಲೋಚನೆಗಳಿಲ್ಲದೆ ಇದನ್ನು ನೋಡಲು ಹೋಗಬಹುದು" ಎಂದು ಬರೆದಿದ್ದಾರೆ.  *ಇಂಡಿಯಾಇನ್ಫೋದ* ವಿಮರ್ಶಕರೊಬ್ಬರು "ಒಟ್ಟಾರೆಯಾಗಿ, ಈ ರೀಮೇಕ್ ಇಡೀ ತಂಡದ ಉತ್ತಮ ಕೆಲಸವಾಗಿದೆ" ಎಂದು ಬರೆದಿದ್ದಾರೆ. 

ಚಿತ್ರದ ಬಿಡುಗಡೆಯ ನಂತರ, ಸುದೀಪ್ ಅವರು ತಮ್ಮ ಪಾತ್ರದ ಅಡ್ಡಹೆಸರಿನಿಂದ  "ಕಿಚ್ಚ" ಸುದೀಪ್ ಎಂಬ ಬಿರುದನ್ನು ಗಳಿಸಿಕೊಂಡರು. 

## ಪುರಸ್ಕಾರಗಳು 
49 ನೇ ಫಿಲ್ಮ್‌ಫೇರ್ ಅವಾರ್ಡ್ಸ್ ಸೌತ್‌ನಲ್ಲಿ *ಹುಚ್ಚ*  ಚಿತ್ರವು ಅತ್ಯುತ್ತಮ ಚಲನಚಿತ್ರ, ಅತ್ಯುತ್ತಮ ನಿರ್ದೇಶಕ (ಓಂ ಪ್ರಕಾಶ್ ರಾವ್), ಅತ್ಯುತ್ತಮ ನಟಿ (ರೇಖಾ ವೇದವ್ಯಾಸ್) ಮತ್ತು ಅತ್ಯುತ್ತಮ ಸಂಗೀತ ನಿರ್ದೇಶಕ (ರಾಜೇಶ್ ರಾಮನಾಥ್)  ನಾಮನಿರ್ದೇಶನಗಳನ್ನು ಪಡೆಯಿತು ಮತ್ತು ಸುದೀಪ್ ಅತ್ಯುತ್ತಮ ನಟ ಪ್ರಶಸ್ತಿಯನ್ನು ಪಡೆದರು. 

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* 

ವರ್ಗ:ವರ್ಷ-೨೦೦೧ ಕನ್ನಡಚಿತ್ರಗಳು
ವರ್ಗ:ಕನ್ನಡ ಚಲನಚಿತ್ರಗಳು